بورهان هەژار ئاشکرای دەکات، کێ هاوکاری د. هەڤاڵ ئەبوبەکر بووە بۆ بڵاوکردنەوەی نوسینەکانی لەرۆژنامەی هاوکاریدا\nYou are at:Home»بیروڕا»بورهان هەژار ئاشکرای دەکات، کێ هاوکاری د. هەڤاڵ ئەبوبەکر بووە بۆ بڵاوکردنەوەی نوسینەکانی لەرۆژنامەی هاوکاریدا\nBy nuchenet on\t 2014/04/26 بیروڕا, رەنگاو رەنگ, کوردستان\nبورهان هەژار ئاشکرای دەکات، کێ هاوکاری د. هەڤاڵ ئەبوبەکر بووە لەبڵاوکردنەوەی نوسینەکانی لەرۆژنامەی هاوکاریدا\nهەرگیز ناکرێت د. هەڤاڵ ئەبوبەکر نکولی لەوە بکات کە زۆرینەی ئەو نوسینانەی بۆی بڵاوکراونەتەوە گشتییان لە سۆنگەی داکۆکی و هەڵمەتی ئەدەبی قادسیە بوون لە راگەیاندنی بەعسدا\nکاندیدکردنی د.هەڤاڵ ئەبوبەکر لەلایەن بزوتنەوەی گۆڕانەوە بۆ ئەنجومەنی پارێزگای سلێمانی، و دیاریکردنی وەکو سەرۆکی لیست، کە لەئەگەری سەرکەوتنی دەبێتە پارێزگاری داهاتووی ئەو شارە، قسەو باسی زۆری بەدوایخۆیدا هێنا، راگەیاندنەکانی یەکێتی چەندین بەڵگەیان بڵاوکردەوە، کە تێیدا ئەوە دەخەنە ڕوو ئەو کاندیدەی بزوتنەوەی گۆڕان، لە رۆژنامەکانی سەردەمی دەسەڵاتی بەعسدا، بەتایبەت لەرۆژنامەی هاوکاری، بابەتی لەبەرژەوەندی بەعس نوسیووە، بەو هۆیەوە بەکەسێکی بەعسی دەناسێنن، بەڵام د. هەڤاڵ ئەبو بەکر ئەوە رەتدەکاتەوەو وەک راگەیاندنەکان بڵاویانکردەوە ئەوەی رایگەیاندنووە، ئەو هەڤاڵ ئەبوبەکرەی لەرۆژنامەی هاوکاری بابەتی نوسیوە، ئەو نەبووە، بەڵکو ناوی خوازراوی ، نوسەرو هونەرمەندی کورد بورهان هەژار بووە، ئەو لەرۆژنامەی هاوکاریدا بەو ناوەوە شتی نوسیوە.\nنوچەنێت لە بەدواداچونێکدا پەیوەندی کرد بە نوسەرو هونەرمەند بورهان هەژارەوە، کە لەو سەردەمەدا لە رۆژنامەی هاوکاری شتی نوسیووە، هەژار ئەوەی پشت راستکردەوە، کە یەکێک لەنوسینە چاپکراوەکانی ئەو لە رۆژنامەی هاوکاری، ئێستا لە راگەیاندنی کوردیدا بەناوی هەڤاڵ ئەبوبەکرەوە بڵاو کراوەتەوە، دەڵێت” ئەو نوسینە نوسینی منە و بە ناوی ئاشکرای خۆم و ساڵی ١٩٩٠ بڵاوکرایەوە، هیچ رۆژێ لە رۆژن نکۆڵییم لێنەکردووە، چ لەم نوسیینە یانژی هەندەکیتر. گەر دادگایەکیش هەبێت و بخوازێ لێپرسینەوەم لەتەکدا بکات، ئەوا بوێرانە و سەربڵندانە دێمە ئاخافتن و بە بەڵگە و راستیی شێلگیرانە دەیسەلمێنم، کە هۆکار چبووە و نەکەومە گێژاویی خیانەت و مەرامی خۆفرۆشیی بەڵگە قەڵغانێک بووە لە پارێزگارییم، کە دەشێت باس و گێڕانەوەی لێرەدا پێوسیت نەکات”.\nبورهان هەژار گومان و سەرسوڕمانی خۆی بەوە رادەگەیەنێت کە” کە بۆچ هەمان نوسینییان لەم کات و رەوشەدا کردە ئامانج ؟ لە تەزویرکرنی ئەو مژارە بەناوی دکتۆر هەڤاڵ ئەبوبەکرەوە”، مەبەستی پشت ئەو تەزویرکردنەش وا دەخاتەڕوو کە” دوو جەمسەری دەبینم، یەکەم بۆ لێدانی هەڵمەتی بانگەشەی هەڵبژاردنە لە دژی گۆڕان و ئەم پاڵێوراوەی وەک سەرۆکی لیست بۆ پارێزگار، لەلایەکیتر بەهەمان شێوە پەشێوی و ئاژاوەگێڕییەکیترە لەهەمبەر من، کە رامکێشنە ناو هەڵچوون و تێکدانی تەرازووی سەنگم گەرچ دوورو نزیک ئەندامی هیچ حیزب و پارتێکی کوردیی نییم و خۆم لە قەرەی هەڵبژاردن و هتد ، نەداوە. لەهەمانکاتدا تەزویرکردنی ئەم بڵاوکراوەیە و دانانی وێنەو ناوی ئەو بە رۆژی روناک ئەوەدەخاتە روو، بۆ وروژندنی هەڵدانەوەو پێشینەی هەڤاڵ ئەبوبەکرە، کە هەڵدانەوەی پێشینەی لە بوونی نوسین و بەرهەم بۆ راگەیاندنی ئەدەبی قادسیە لە رۆژنامەی هاوکارییدا، ئەو دەمەی لاوێکی تەمەن ١٩ ساڵان بووگە”.\nهەژار ئەوەش ناشارێتەوە کە ئەو کاندیدەی بزوتنەوەی گۆڕان لە رۆژنامەی هاوکاری نوسینی هەبووە و دەڵێت” نەک هەر من و ئەم هەڤاڵ ئەبو بەکر هەڵەبجەییە، لەسەرتاسەری هوندەری کوردستاندا لە قەڵەم بەبڕشتەکانیش فرە بەرهەم و نوسینییان هەبووە چ نزیک لە راگەیاندنی بەعس، چ بەرهەمی ئەدەبیی و هونەریی . گەر بێتە یادت لە گۆڤاری ( سڤیل ) چەند ساڵ بەر لەنووکە لەلایەن بەڕێزتانەوە لە وروژاندنی بواری دەمانی بەعسدا و بەتایبەتی رۆژنامەی هاوکاریی، هاوپەیڤێنێکتان لەتەکدا کردم بە دوورو درێژی ئەوانەشم ناوزەدکردبوون کە بەرهەمیان نوسییووە. لێرەو لەوێ کەسانێک هەن چونکی لە ناخیاندا گرێیەکی پەنهانی هەس و هەست بەکەمی کەسایەتی دەکەن لە رووی مۆڕالەوە لە بارە دەروونییەکەوە، ترسێکیان لا هەس کە پەنا ببەنە بەر شەرم وترس و خاوەنی بریاری بوێرانەی خۆیان نەبن، بۆ بەرژەوەندی هەلپەرستییان دان بنێنن بە رابردوویاندا بەهەرچ پاساوێک بێت، ئیتر نێوەندی بزاڤی کوردیی تژییە لە پیاوی دەجال، پاشان چەندیین رۆژنامە و بڵاوکراوەیتر هەبووگن نوسینییان بۆ راگەیاندنی قادسیە بە شانازییەوە دەنوسیی، لێ تا نووکە کەم کەسم بینییووە ئەوەندە جوامێریی و لێوەشاوەیی هەبووبێت، نەک پاساو بەڵکە باس لەوە بکات رۆژێ لە رۆژانی رابردوویان چ هەڵپەیەکیان بووە لە بواری بڵاوکردنەوە بۆ ئەدەبی بەعس و شانامەیان دەنوسی، هاوپەیڤینییان لەتەک موستەشارەکان دەکرد “.\nبورهان هەژار لەبارەی ئەو قسەیەی د. هەڤاڵ ئەبوبەکر کە لەڕووبەڕووبونەوەیەک لەگەڵ رکابەرە (یەکێتی) یەکەی رایگەیاند(ئەگەر بۆ بەعسم نوسیی بێت، لەبەردەرکی سەردا ئیعدامم بکەن) بۆ نوچەنێت دەڵێت ئەوە” بۆخۆی پەلەقاژێ و راکردنە لەهەمبەر راستییەکدا کە دەخوازێت خۆی بەر لە خەڵک پێچەواشە بکات، جارێ سەرەتا ئەو هەرگیز ناکارێت نکولی لەوە بکات کە زۆرینەی ئەو نوسینانەی بۆی بڵاوکراونەتەوە گشتییان لە سۆنگەی داکۆکی و هەڵمەتی ئەدەبی قادسیە بوون لە راگەیاندنی بەعس بووە، لە رۆژانەمەری کوردییدا. ئەمن بەشبەحالی خۆم دەمانێ ئەو برادەرە کەوتە هەڵپە و بزێویی لە جار جار دەرکەوتنی نوستینەکانیدا لە ئەکادیمیاش نەمابووم، واتە خوێندنم تەواو کردبوو، ئەو چەند ساڵەی کاتی پێڤاژۆی خوێندن بە ( موکافەئە ) لە رۆژنامەی هاوکاری کارم کردووە نەک وەک دەستەی نوسەران کە فەرمانبەرێک بم و راستەخۆ بەرهەمی ببینم.دوورو نزیک نەک پەیوەندییم لەتەکیا نەبووە، بەڵکە نەشمناسییووە، هێندە دەزانم بە هۆی بەڕێزێکەوە کە ئەویش هەر هەڵەبجەیی بوو هەنووکە مامۆستای زانکۆیە لە سلێمانی و بڕوانامەی دکتۆرای هەس، لە دەستەی نوسەرانی هاوکاری بوو، زیاتر نوسین و شیعرەکانی پاڵپێوە دەنرا وەک هاندان و دەستگیرۆیی بۆی وەشان بکرێت..! بەشدار بوونیشی لە سلێمانی لەرێی لقی سلێمانی دەزگای رۆشنبیری و بڵاوکردنەوەی کوردی، وەک هاوکاری پشتگیری دەکرا و ئەز دڵنیاشم تەمەنی ئەو دەمانەی کە تازە هەرزەکارێک بو، بۆ هاتنە پێشەوەو پەلەقاژێ کردن لە ناو و شۆرەت ئامادە بوو هەموو شتێ بڵێت و بڵاویبکاتەوە.. ئیتر ئەوەش ژمارەکانی هاوکارییە ، لەهەمان کاتدا بە دەیانیتر هەس نەک هەر ئەوەندە، بەڵکە بە ناوی نهێنی و خوازراو دەیاننوسی بۆ بەعس و کاریشییان دەکرد بە موکافەئەش، کەس لە گوڵ کاڵترییان پێینائێژێت”.\nهەژار قسەکردن لەمەڕ ئەو بابەتە بەدەرفەت دەزانێ کە وەک خۆتی وتی رووبکاتە” ئەو قارەمانەی بە ناوی دەرسیم دیبەگەیی کە ئەو نوسینەی منیان بۆ نارد و خۆی تیا شین مۆر کردەوە، گەر بوێریی تیا هەس بەردەوام بێت، لەسەر ئەو شەکراندنەی لە منەوە دەستیپێکرد، تەنیا کۆچکردوو مەحمود پیرباڵی کردە ئامانج، با کەرەمبکات گەر یەک گەردیلە موویی شکۆمەندیی و جوامێریی هەس لەدوویی ئەوانەدا بگەڕێت کە بە ناوی خوازراو دەیاننوسیی و لای جەنابی عالی و جاشقەڵەم نین، هەنوکە لە راگەیاندنەکانی هوندەری کوردستاندا لە پاڵ پارتەکاندا دەلەوەڕن و لێمان بوونەتە دەموچاوگێڕی سیاسی”.\nگۆڤاری سڤیل دوو ساڵ لەمەو بەر دیمانەیەکی رۆژنامەوانی لەگەڵ بورهان هەژار سازکرد، کە تێیدا بەوردی باس لەکارەکانی خۆی و نوسینی لەرۆژنامەکانی بەعسدا دەکات، بۆ خوێندنەوەی ئەو دیمانەیە کلیک بکە …..………………….\nبورهان هەژار راستیەکانی رۆژنامەی هاوکاری و هەڵوێستی نوسەران و هونەرمەندان لەهەمبەر بەعس ئاشکرا دەکات


هەڕەشەی ڕووسیا بۆ سەر ئۆکرانیا بێ وەڵام نامێنێتەوە\nڕووسیا 100 هەزار سەربازی لە سنووری خۆرهەڵاتی ئۆکرانیا کۆکردۆتەوە و هەڕەشەی هێرشکردن دەکات. ئەو هەڕەشەیە نابێت بێ وەڵام بمێنێتەوە، وەک وەزیری دەرەوەی ئەمەریکا ئەنتۆنی بلینکن ڕایگەیاند.\nئۆکرانیا مافی هەیە سەربەخۆ بێت، تەواویی خاکەکەی و سەروەرییەکەی پارێزراو بێت." لە ئەمەش زیاتر، " گەلێک پرنسیبی بنچینەیی لە پەیوەندی نێودەوڵەتی هەن کەوتوونەتە بەر مەترسیـیەوە."\nوەزیری دەرەوە بلینکن گوتی، "وڵاتێک ناتوانێت هەروا بە ئاسانی سنوورەکانی وڵاتێکی تر بە زۆر بگۆڕێت، وەک ڕووسیا دەرهەق بە ئۆکرانیا کردوویەتی."\nئەگەر ڕێگا بدەین ئەو ڕێسا سەرەتاییانە بە بێ سزادان پێشێل بکرێن، ئەو ا دەرگا بە ڕووی گرفتی گەورە دەکەینەوە کە نەک تەنیا لە ئەوروپا بەڵکوو لە سەرانسەری جیهاندا. ئەوەش ئێمە بۆ سەردەمێکی ناکۆکی و پڕ لە کێشە دەگەڕێنێتەوە و لە ئەوەش خراپتر ئەوەیە گەلێک لە ئێمە بۆ ماوەی چەندین ساڵان هەوڵێکی زۆرمان دا بۆ ئەوەی لەو دۆخە دەرباز بین."\nوەزیری دەرەوە بلینکن گوتی، هەر بۆیە مەترسیـیەکان زۆر لە چارەنووسی ئۆکرانیا گەورەترە. تەنانەت لە پەیوەندیـیەکانی نێوان ئەوروپا و ڕووسیا، ئەمەریکا و ڕووسیاش گەورەتریشە.\nئەمەریکا لەگەڵ هاوەپەیمانان و لایەنەکانی هەوڵی داوە ڕێبازی دیپلۆماسی و وتووێژ بۆ ڕووسیا پێشنیار بکات. ئەم هەوڵە چاوپێکەوتنی ڕاستەوخۆ لە ڕێگای وتووێژی ڕێبازی سەقامگیر لە نێوان ئەمەریکا و ڕووسیا دەگرێتەوە. دووهەمیان لە ڕێگای کۆبوونەوەی ئەنجومەنی ناتۆ – ڕووسیا بوو بۆ تاوتوێکردنی بابەتە هاوبەشەکانی جێگای نیگەرانین لەگەڵ ڕووسیادا. سەرئەنجام، لە رێکخراوی ئاسایش و هاوکاری لە ئەورووپا، ئەمەریکا لەگەڵ 56 وڵاتی بەشداری دیکە، لە نێویاندا ئۆکرانیا و ڕووسیا کە مافی هاوبەشیان لە ڕێکخراوەکەدا هەیە، خەریکی چارەسەری پرسیارە بەرفرەوانەکانی ئاسایشی ئەورووپایە.\nوەزیری دەرەوە بلینکن گوتی، بەڵام لە هەمان کاتدا، ئەمەریکا و هاوپەیمان و هاوبەشەکانی ئامادەن بە توندی وەڵامبدەنەوە:\nئێمە بۆ هەر دوو ڕێگا وەک یەک کاتمان تەرخان کردووە و لە نزیکەوە لەگەڵ ئەوروپاییەکان کۆمەڵێک گەمارۆی زۆر جیدیمان ئامادە کردووە. ئەوە مەسەلەیەکە کە نەک هەر ئەمەریکا، بەڵکوو هەموو هاوپەیمانان و هاوبەشەکان بەڵێنیان لەسەرداوە."\nهەروەها ئەمەریکا بەردەوامبووە لە بەهێزکردنی توانا بەرگریـیەکانی ئۆکرانیا.\nدوو ڕێگا لە پێش ڕووسیادا هەن: ڕێگا بۆ دیپلۆماسی کە دەتوانێت بەرەو ئاشتی و ئاسایش بچێت؛ و هەروەها ڕێگای هێرش کە تەنیا بەرەو شەڕ و سەرئەنجامە سەختەکان و مەحکومکردنی لە لایەن نێودەوڵەتیـیەوە دەچێت. ئەمەریکا و هاوپەیمان و لایەنەکانی هەروا لەگەڵ ئۆکرانیا دەمێننەوە و ئامادەن بە هەر دوو ڕێگا ڕووبەڕووی ڕووسیا ببنەوە.


ANF | کەجەدەکە ئەوروپا: هێرش لە دژی دیار غەریب هێرشی دژ بە یەکێتیى نەتەوەیى بوو\nکەجەدەکە ئەوروپا: هێرش لە دژی دیار غەریب هێرشی دژ بە یەکێتیى نەتەوەیى بوو\nئەنجوومەنى هاوسەرۆکایەتیى کەجەدەکە ئەوروپا رایگەیاند، هێرش لە دژی دیار غەریب (هەڵمەت) ئەندامى دەستەى بەڕێوەبەریى گشتیى کەجەکە، کە لەو هێرشەدا شەهید بوو، ئیدانە دەکەین.\nدووشه‌ممه, 8 Jul 2019, 08:42\nکۆنگرەى کۆمەڵگەى دیموکراتیکى کوردستانیان لە ئەوروپا (کەجەدەکە ئەوروپا / KCDK-E) لەبارەى شەهیدکردنى دیار غەریب (هەڵمەت) راگەیاندراوێکى بڵاوکردەوە لە راگەیاندراوەکەدا هاتووە "ئەو هێرشە قێزەونە لە رێگەى سیخوڕەکان و هاوکارانەوە ئەنجامدراوە و هێرشەکەش لە دژی یەکێتیى نەتەوەیى گەلی کوردە".\nلە هێرشی ئاسمانیى رۆژی ٥ی تەمموزی ٢٠١٩ / ١٤ی پووشپەڕ فڕۆکە جەنگییەکانى دەوڵەتى تورکی داگیرکەر بۆ سەر قەندیل، دیار غەریب (هەڵمەت) ئەندامی دەستەى گشتیى سەرۆکایەتیى کۆما جڤاکێن کوردستان (کەجەکە) و ٢ گەریلا بە ناوەکانى دەوران و شاهین شەهید بوون.\nکەجەدەکە ئەوروپا لە راگەیاندراوەکەیدا ئاماژەى بەوەشکردووە "شەهادەتى سیاسەتمەداری کورد هەڵمەت (دیار غەریب) لە دەستدانێکى گەورەیە. بە ڕێز و منەتەوە یادی قارەمان و عەگیدەکەى باشووری کوردستان بەرز رادەگرین".\nکەجەدەکە ئەوروپا راشیگەیاندووە "ئومێد و خەونی بکوژەکانى ئەو هێرشە هەر لە دڵیاندا دەمێنێتەوە وپێى ناگەن. تێکۆشانی ئازادیى شکۆمەندانەى گەلانى کوردستان لەسەر بنەمای پەیوەستبوون بە یادی بەرزی شەهیدانەوە بەردەوامیى دەبێت".\nلە بەردەوامیى راگەیاندراوەکەى کەجەدەکە ئەوروپادا هاتووە "سیاسەتمەداری باشووری کوردستان هەڵمەت، کە لە هەموو ژیانیدا دڵی بۆ یەکێتیى نەتەوەیى لێى دەدا، لە هەموو ساتەکانی ژیانیدا خەون و تامەزرۆیى خۆی بۆ کوردستانێکى ئازاد خستووەتەڕوو. ئەوەش هێرشێکە لە دژی یەکێتیى نەتەوەیى. ئەو هێرشە قێزەونە لە رێگەى سیخوڕە و هاوکارەکانی (داگیرکەران) لە دژی یەکێتیى گەلی کورد ئەنجامدراوە.\nئەو هێرشە لە دژی یەکێتیى نەتەوەیى ئەنجامدراوە. ئەو هێرشە قێزەونە لە رێگەى کەسانى سیخوڕ و هاوکارانى (دەوڵەتى تورک و میت)ەوە ئەنجامدراوە و هێرشەکەش لە دژی یەکێتیى گەلی گەلی کوردە. بەو هێرشە بزووتنەوەى ئازادیى کورد و گەلی کورد کراوەتە ئامانج. ئەوە کۆمەڵکوژییەکە لە کەسایەتى شەهید دیار غەریب دا ئەنجامدراوە و هێرشێکە لە دژی بیر و رامانەکانى رێبەر ئاپۆ.\nئێمە وەکو کەجەدەکە ئەو هێرشە قێزەونە لە دژی دیار غەریب ئیدانە دەکەین و بانگ لە گەلە و ڵاتپارێزەکەمان و دۆستان دەکەین، کە لە دژی ئەو دڕندەییەى دژ بە مرۆڤایەتییە بێدەنگ نەبن و دەنگی خۆتان زیاتر هەڵبڕن.\nئێمە بانگ لە هەموو گەلەکەمان لە سەرتاسەری جیهان دەکەین لە دژی کۆمەڵکوژییەکان و هێرشەکانى دەوڵەتى تورکی داگیرکەر راپەڕن و هێرشەکانى دەوڵەتى تورک ئیدانە بکەن و خاوەنداری لە شەهیدانى سیبمول و هێمای ئازادى بکەن".


جینۆساید لەباکورى کوردستان\nتورکیا، بەدرێژایی مێژووی حکومڕانی تیایدا بەشێوەیەکی زۆر دڕندانەو دوور لەھەموو بەھا مرۆییەکان، بێڕەچاوکردنی یاساو ڕیساو پێوەرە نێودەوڵەتییەکان، رووبەڕووی کوردستان و گەلی کورد لەوبەشەی داگیری کردوە بوەتەوە. بە ھەڵدانەوەیەکی خێرای لاپەڕەکانی مێژوو، بەڕەوانی ئەوەمان پێدەڵێن کەگەلی کورد، لەم بەشەی نیشتمانەکەی "باکور" بەچی شێوازێک رووبەڕووی سیاسەتی جینۆسایدکردن بوەتەوە، تێدەگەین لەوەی چ جۆرەسیاسەتێک بەرامبەری بەکارھاتوە، چۆن کەوتوەتە بەرشاڵاوی جینۆسایدکردن و کراوەتە ئامانجی لەناوبردن و سڕینەوەی ناسنامەو کلتوورو سوتماککردنی خاک. لەم باس وپشکنینەدا، بەگەڕانەوە بۆ کۆمەڵێک سەرچاوەی گرنگ وپێویست، ھەوڵدەدەین بەشێک لە لایەنە شاراوەو پەڕاوەکانی دۆسیەی جینۆسایدکردنی گەلی کوردو کوردستان بخەینە ڕوو. پێش ئێمەش کاری لێکۆڵینەوەو نوسین و دۆکۆمێنتاری بەرچاوکراوە، بەڵام ئەمە مانای ئەوە نیە ئەم کارەی ئێمە بخاتە خانەی ناپێویستەوە، چونکە بەلایەنی کەم لێکۆڵینەوەو نوسین و تاد.. بە شێوەزاری سۆرانی لەئاستی پێویستدا نییەو ئومێدی ئەوە دەکەین، ئەم کارە کەلەبەرێک لەم بوارە پڕبکاتەوە.\nنوسەر ولێکۆڵەر لەبوارەکانى ئەنفال وجینۆساید\nتورکیا، بەدرێژایی مێژووی حکومڕانی تیایدا بەشێوەیەکی زۆر دڕندانەو دوور لەھەموو بەھا مرۆییەکان، بێڕەچاوکردنی یاساو ڕیساو پێوەرە نێودەوڵەتییەکان، رووبەڕووی کوردستان و گەلی کورد لەوبەشەی داگیری کردوە بوەتەوە. بە ھەڵدانەوەیەکی خێرای لاپەڕەکانی مێژوو، بەڕەوانی ئەوەمان پێدەڵێن کەگەلی کورد، لەم بەشەی نیشتمانەکەی "باکور" بەچی شێوازێک رووبەڕووی سیاسەتی جینۆسایدکردن بوەتەوە، تێدەگەین لەوەی چ جۆرەسیاسەتێک بەرامبەری بەکارھاتوە، چۆن کەوتوەتە بەرشاڵاوی جینۆسایدکردن و کراوەتە ئامانجی لەناوبردن و سڕینەوەی ناسنامەو کلتوورو سوتماککردنی خاک.\nلەم باس وپشکنینەدا، بەگەڕانەوە بۆ کۆمەڵێک سەرچاوەی گرنگ وپێویست، ھەوڵدەدەین بەشێک لە لایەنە شاراوەو پەڕاوەکانی دۆسیەی جینۆسایدکردنی گەلی کوردو کوردستان بخەینە ڕوو. پێش ئێمەش کاری لێکۆڵینەوەو نوسین و دۆکۆمێنتاری بەرچاوکراوە، بەڵام ئەمە مانای ئەوە نیە ئەم کارەی ئێمە بخاتە خانەی ناپێویستەوە، چونکە بەلایەنی کەم لێکۆڵینەوەو نوسین و تاد.. بە شێوەزاری سۆرانی لەئاستی پێویستدا نییەو ئومێدی ئەوە دەکەین، ئەم کارە کەلەبەرێک لەم بوارە پڕبکاتەوە.\nبۆ خوێندنەوەى تەواوى نامیلکەکە کلیک لێرە بکە:


ئەگەر دوکتۆر یوسف تا ھەڵبژاردنی داھاتوو بمێنێتەوە!\nدڵسۆزانی ئەم نیشتیمانە و بەرۆگرانی بیری کوردایەتی، لەبری ئەوەی خۆیان بکەنە تەرەفێکی بێھودە، بە بەردەوام بیر لە دۆزینەوەی دەریچەیەک ئەکەنەوە بۆ ڕزگاربوون بەم خولانەوە بێ سودە بە دەوری بازنەی سیاسەتی ڕق و کینە. چەند ڕۆژێک پێش ئێستا لە سەرو بەندی ڕەتکردنەوەی پێشنیارەکەی ئێمەو یەکێتی بۆ کاراکردنەوەی پارلەمان لە لایەن گۆڕانەوە، ھاوبیرێکی دڵسۆز و بەڕێزم لێی پرسیم: ئێوە بۆ گەورەیی نانوێنن (وەک پارتی) دەست لەم مەرجەی خۆتان ھەڵگرن کە دوکتۆر یوسف لە دانیشتنی دووھەمدا دەبێت دەست لە کار بکێشێتەوە؟\nمنیش بەو ھاوبیرە بەڕێزەم گوت ئەم پرسیارەی تۆ پرسیارێکی ڕەحمەتی کاک نەوشیروانم بیر ئەھێنێتەوە. ناوەڕۆکی ئەم ووتارە پەیوەندی بە وەڵامی ئەو پرسیارەوە ھەیە و (مەنتیق)ی بیرکردنەوەی کاک نەوشیروا یش لەسەر دان و ستاندن بەرجەستە ئەکات.\nھەندێک لەو برادەرانەی کە ھەمیشە قسەی خێر ئەکەن چوبونە لای کاک نەوشیروان پێیان وتبوو: بۆ تەنازولێک بۆ پارتی ناکەیت و ئەم تەوقە بشکێت و کێشەکان چارەسەربکرێن؟... ئەویش لەوەڵامدا وتبووی: باشە ئەگەر من بە گۆڕینی سەرۆکی پارلەمان ڕازی بووم و کەسێکی ترمان بۆ ئەو پۆستە کاندید کرد، پارتی چیمان بۆ ئەکات و چیمان لە بەرامبەرا ئەداتێ؟!\nبا وای دابنێین ئێمەی پارتی ھەنگاوێک ھاتینە پێشەوە و ڕازی بووین بەوەی دوکتۆر یوسف ھەتا ھەڵبژارد نی داھاتوو وەک سەرۆکی پارلەمان بمێنێتەوە، ئایا بزوتنەوەی گۆڕان چەند و چۆن دێتە پێشەوە؟\nلای ئێمە لەم ساتەوەختە ھەستیارەی مێژووی نەتەوەکەماندا کاتی پاڕلەمانێکی فەوزەوی نیە کە لەبری پتەوکردن و مسۆگەر کردنی یەکڕیزیمان، ببێتە شانۆی بازاڕگەرمی بۆ خۆ کردن و ئیستیفزاز کردنی یەکتر و شەڕە چەلەحانێی سەر شاشەی تی.ڤی و سایت و ڕادیۆ و ڕۆژنامەکان. پاڕلەمانێک لە ئێستادا ببێتە مایەی پەرتەوازەیی زیاتر، ھەر دەرگاکەی نەکرێتەوە باشترە.\nپڕۆسەی ڕێفراندۆم کارێکی گرنگ و جددیە و، پێویستی بە سەرکردایەتیەکی حەکیمانەو یەک دەنگ و یەکڕیزە. بەڵام لە ھەمان کاتدا پێویستی بە سەرۆکێکی جددی و بەھێزە. ھەموو دەستبردنێک بۆ پۆستی سەرۆکایەتی ھەرێم بە مەبەستی ئاڵوگۆڕی لەو پۆستەدا، دەبێتە مایەی کوشتن و لەباربردنی ڕێفراندۆم. کە ئەمەش ئەڵێین ، نەک لەبەر ئەوەی ئەو پۆستە لەسەر سەرۆک مەسعود بارزانی تاپۆ کراوە.، بەڵکو لەبەر ئەوەی ھەم کات لەگەڵمان نیە، چونکە ئەستەمە ھەتا ٩/٢٥ ھەڵبژاردنی سەرۆکایەتی ھەرێم بکرێت، ھەم دۆزینەوەی بەدیلێک بۆ کاک مەسعود ئەگەر بڵێم مەحاڵە لە ئێستادا ھیچ موبالەغەیەکی تیانیە. ئەکرێت مەسەلە قانونیەکەی پۆستی سەرۆکایەتی ھەرێم ( کە لای ھەندێک کەس لەوانەیە بەربەستێکی گەورە بێت) بە ئالیاتێکی قانونی تایبەت لە پارلەمان چارەسەربکرێت.\nئینجا بۆیە چەند پرسیارێک لە ئەگەری بەردەوامی دوکتۆر یوسف لە پۆستەکەی ھەتا ھەڵبژاردنی داھاتوو دێنە پێش: ئایا دوکتۆر یوسف بە نیەتی ۆ یُگَەِّرَکُمْ تَگْەِیراً دەست بەکار ئەبێتەوەو خۆی لە ڕق و کینە پاک کردۆتەوە؟... یان بە نیەتی تۆڵەکردنەوە لە ئێمە ئەچێتەوە سەر کورسیەکەی؟... ئایا فراکسیۆنی گۆڕان واز لە بیرۆکەی ئاڵوگۆڕی لە پۆستی سەرۆکی ھەرێم ئەھێنێت و ھەست بە و بەرپرسیارێتیە مێژوویە ئەکات کە کەوتۆتە سەر شانی؟...\nئایا گەرەنتی ئەوە ھەیە لە دوا چرکەی لێک تێگەیشتن و پێکھاتن، ٨/١٩ دوبارە نابێتەوە ھەتا ١٠/١٢ لێ بکەوێتەوە؟...\nوابزانم تاکە ڕێگە ئەوەیە ئێمەو گۆڕان لە فەزایەکی دۆستانە و بە ڕاشکاوی وەڵامی ئەم پرسیارانەی یەکتر بدەینەوە... ئیتر پێکھاتن ھەر زۆر ئاسانە


وته‌كانی ته‌یموور مسته‌فایی، له 66ـه‌مین ساڵیادی دامه‌زراندنی PDKI\nشەممە, 20. 8. 2011\tته‌یموور مسته‌فایی\nوته‌كانی به‌ڕێز ته‌یموور مسته‌فایی، ئه‌ندامی ده‌فته‌ری سیاسی، به بۆنه‌ی 66ـه‌مین ساڵیادی دامه‌زراندنی PDKI\nخوشك‌و برایانی به‌ڕێز، به‌خێر بێن!\nخه‌ڵكی خه‌باتگێڕی كوردستان!\nبنه‌ماڵه‌ی سه‌ربه‌رزی شه‌هیدان!\nزیندانییانی سیاسی، كادرو پێشمه‌رگه‌و ئه‌ندامه تێكۆشه‌ره‌كانی حیزبی دێموكراتی كوردستانی ئێران!\nشه‌ست‌و شه‌شه‌مین ساڵی دامه‌زرانی حیزبی دێموكراتی كوردستانی ئێرانتان لێ پیرۆز بێ.\nهاوڕێیانی تێكۆشه‌ر، له مێژووی خه‌باتی هه‌ر نه‌ته‌وه‌یه‌كدا رۆژانێك ده‌بینرێن كه ئه‌و رۆژانه ته‌ئسیراتێكی چاره‌نووسسازیان له‌سه‌ر ژیانی ئه‌و میلله‌ته‌دا هه‌بووه، رۆژی پێكهاتنی حیزبی دێموكرات یه‌كه‌م حیزبی مۆدێڕنی كوردی یه‌كێك له‌و رۆژه گرینگانه‌یه. ئه‌گه‌ر ئاوڕێك له مێژووی خه‌باتی خه‌ڵكی كوردستان بۆ ئازادی بده‌ینه‌وه ده‌بینین له‌و رۆژانه یه‌كجار زۆرن، ئه‌وه‌ی كه له ده‌ورانی ره‌زاشادا هه‌وڵ ده‌درا بۆ ئاسمیله‌كردنی خه‌ڵكی كوردستان‌و نه‌ته‌وه‌كانی تر‌و یه‌ك نه‌ته‌وه‌سازی له وڵاتدا فشارێك‌و زه‌خت‌و زۆرێكی یه‌كجار زۆر بۆ خه‌ڵكی كوردستان هات تا له ئاكامی شه‌ڕی دووه‌می جیهانی له ساڵی 1320ی هیجری له شه‌هریوه‌ر، به هاتنی هاوپه‌یمانان ئامریكا‌و ئینگلیس له جنووبه‌وه‌و یه‌كییه‌تی سۆڤییه‌ت له شوماله‌وه ئێران داگیر كرا. له مه‌ودای به‌شی شومالییه‌كه‌یدا له ناوچه‌ی موكریان فه‌زایه‌كی ئازاد پێكهاتبوو، له‌و فه‌زا ئازاده‌دا سه‌ره‌تا كۆمه‌ڵه‌ی ژ.ك پێك دێ. كۆمه‌ڵه‌ی ژ.ك له 25ی گه‌لاوێژی 1321 تا 25ی گه‌لاوێژی 1324 ژیانی خۆی درێژه دا كۆمه‌ڵه به هۆی ئه‌وه‌ی كه له باری بیروباوه‌ڕه‌وه بیروباوه‌ڕێكی ناسیۆنالیستیی ته‌نگ نه‌زه‌رانه‌ی هه‌بوو‌و له باری رێكخستنه‌وه رێكخستنێكی مه‌حدودی هه‌بوو نه‌یده‌توانی وه‌ڵامده‌ری هه‌لومه‌رجی ئه‌وكاته بێ، بۆیه زه‌رووره‌تی گۆڕانی كۆمه‌ڵه به حیزبی دێموكراتی كوردستان هاته پێشه‌وه‌و حیزبی دێموكراتی كوردستان له‌سه‌ر ئه‌ساسی كۆمه‌ڵه‌ی ژ.ك له 25ی گه‌لاوێژی 1324ی هه‌تاویدا پێك هات. پێكهاتنی حیزبی دێموكرات نوقته گۆڕانێكه له مێژووی خه‌باتی بزووتنه‌وه‌ی كورددا نوقته گۆڕان بۆیه ده‌ڵێم له‌به‌ر ئه‌وه‌ی یه‌كه‌م حیزبی مۆدێڕنی كوردییه كه به به‌رنامه‌یه‌كی روون ویسته‌كانی میلله‌تی كوردی گه‌ڵاڵه كردووه‌و ئه‌و ویستانه له هه‌شت مادده‌دا خۆیان ده‌نواند. ئه‌گه‌ر بێین ناوه‌رۆكی ئه‌و هه‌شت مادده وه‌ربگرین بریتی بوو له مافی نه‌ته‌وایه‌تی، دێموكراسی، عه‌داڵه‌تی كۆمه‌ڵایه‌تی‌و پێكه‌وه‌ژیانی نه‌ته‌وه‌كان. له‌و رۆژه‌وه تا ئێستا حیزبی دێموكرات گه‌لێك هه‌ڵوێستی گرینگ، گه‌لێك بڕیاری گرینگ‌و گه‌لێك كرده‌وه‌ی گرینگی به‌ڕێوه برد. له پێكهاتنی حیزبی دێموكرات تا دامه‌زرانی كۆماری كوردستان 160 رۆژ ده‌كێشێ، له‌و 160 رۆژه‌دا حیزبی دێموكرات كه له‌سه‌ر ده‌ستی پێشه‌وا قازی محه‌ممه‌د بنیاد نرابووو به‌ره‌و ئه‌وه ده‌چوو كه یه‌كه‌م كۆماری مۆدێڕنی كوردی دابمه‌زرێنێ‌و هه‌روه‌ك ده‌زانن له 2ی رێبه‌ندانی 1324ی هه‌تاویدا یانی ده‌قیقه‌ن 160 رۆژ پاش دامه‌زرانی حیزبی دێموكراتی كوردستان كۆماری كوردستان له‌سه‌ر ده‌ستی حیزبی دێموكراتی كوردستان پێك دێ. كۆماری كوردستان كه 11 مانگ ته‌مه‌نی هه‌بوو گه‌لێك كاری گرینگی كردبوو خوێندنی كرد به زمانی كوردی، زمانی كوردی كرد به زمانی ره‌سمیی قوتابخانه‌كان، گه‌لێك گۆڤار‌و نه‌شریه‌و بڵاوكراوه‌ی ساز كردن، هێزی پێشمه‌رگه‌ی ساز كرد، سپای میللی پێك هێنا، بازرگانی بووژانده‌وه‌و گه‌لێك كاری گرینگی تری كردن كه له هه‌مووی گرینگتر ئه‌وه بوو كه میلله‌تی كورد له پێكهاتنی كۆماری كوردستاندا هه‌ستی نه‌وعێك له خۆدڵنیابوونی په‌یدا كرد یانی هه‌ستی كرد له وڵاتی خۆیدا خاوه‌ن كیانه‌و هه‌ستی كرد به پێچه‌وانه‌ی ئه‌وه‌ی دوژمنان پێیان وابوو میلله‌تی كورد ناتوانێ بۆخۆی خۆی ئیداره بكات میلله‌تی كورد ئه‌گه‌ر ده‌رفه‌تی هه‌بێ ئه‌گه‌ر ده‌ره‌تانی هه‌بێ ده‌توانێ خۆی ئیداره بكات‌و كۆماری كوردستان نموونه‌یه‌كی زۆر باشی ئه‌و خۆئیداره‌كردنه بوو. كۆماری كوردستان پاش 11 مانگ رووخا رێبه‌رانی كۆمار له سه‌ره‌وه‌ی هه‌مووان پێشه‌وا قازی محه‌ممه‌د له سێداره درا، له‌سێداره‌دان‌و رووخانی كۆماری كوردستان نه‌ك ته‌نیا نه‌بوو به باعیسی ئه‌وه‌ی كه حیزبی دێموكراتی كوردستان ده‌ست له خه‌بات هه‌ڵبگرێ به‌ڵكوو زۆر زوو حیزبی دێموكرات به تێكۆشانێكی به‌رده‌وام خه‌باتی خۆی بووژانده‌وه‌و ده‌ستی به فه‌عالیه‌ت‌و تێكۆشان كرد. له مێژووی ئه‌م خه‌باته‌دا كه من نامهه‌وێ هه‌مووی ئه‌م مێژووه باس بكه‌م ئێمه زۆر رووداوی گرینگ ده‌بینین ساڵه‌كانی 46ـ47 ده‌بینین‌و پاش ئه‌وه رووخانی رێژیمی پاشایه‌تی‌و هاتنه‌سه‌ركاری كۆماری ئیسلامی. 32 ساڵ به‌ربه‌ره‌كانێ له‌گه‌ڵ رێژیمی كۆماری ئیسلامی خاڵێكی هه‌ره ئه‌ساسی‌و به‌رچاو‌و گرینگه له مێژووی خه‌باتی حیزبی دێموكراتی كوردستانی ئێراندا، رێژیمێك كه تا ددان موسه‌له‌حه و هیچ پێوانه‌و رێوشوێنێكی دیكه ناناسێ، به‌ڵام حیزبی دێموكراتی كوردستان له به‌رامبه‌ر ده‌ستووری جه‌هادی خومه‌ینیدا هیچ رێگه‌حه‌لێكی بۆ نامێنێته‌وه بێجگه له موقاومه‌ت، به‌و موقاومه‌ته ئازایانه‌ی كه له لایه‌ن كادرو پێشمه‌رگه‌كانه‌وه ده‌كرێ زۆر زوو رێژیمی خومه‌ینی ته‌سلیم ده‌بێ و به چۆكدا دێ‌و په‌یمانی 26ی خه‌زه‌ڵوه‌ری لێ ده‌كه‌وێته‌وه كه خومه‌ینی راده‌گه‌یه‌نێ كه به‌دكاران خراپیان تێگه‌یاندبوو، به‌ڵام له‌وه‌شیان راستی نه‌كرد. دوو هه‌ده‌فی مه‌شغوڵكردنی هێزی پێشمه‌رگه‌و گه‌مارۆدانی بوو هه‌ر وه‌ك دیترا خه‌باتی حیزبی دێموكرات درێژه‌ی كێشا 32 ساڵی ته‌واوه ئێمه وه‌كوو حیزبی دێموكراتی كوردستانی ئێران به فیداكردنی باشترین رۆڵه‌كانمان به ئاواره‌و ده‌ربه‌ده‌ربوونی ژوماره‌یه‌كی یه‌كجار زۆر، زۆر سه‌ربه‌رزانه دیفاعمان له ئازادی‌و ژیانی ئه‌و میلله‌ته‌مان كردووه‌و ئێستا سه‌ربه‌رزین دوای 32 ساڵ ئه‌و شتانه‌ی كه ئێمه رۆژی ئه‌وه‌ڵ باسمان ده‌كردن خه‌ڵكی ئێران به‌گشتی‌و خه‌ڵكی دونیایش به‌ره‌به‌ره لێی تێده‌گا. رێفراندۆمی دیاریكردنی نیزام كه راگه‌یه‌نرا له خاكه‌لێوه‌ی 58، ئێمه ئه‌وكات ته‌حریممان كرد خه‌ڵك له‌وه تێنه‌ده‌گه‌یشت ئێستا پاش 32 ساڵ تێده‌گه‌ن ده‌لیلی ته‌حریمكردنی حیزبی دێموكرات چ بوو‌و حیزبی دێموكرات چ ئایه‌نده‌نگه‌ر بوو، چ دوربین بوو. هاوڕێیانی تێكۆشه‌ر ئه‌و رێژیمه كه ئیددعای عه‌داڵه‌تی ده‌كرد كه ئیددعای ئه‌وه‌ی ده‌كرد كه بۆ سه‌ر سفره‌كانی خه‌ڵك نان دێنێ ئازادی دێنێ یا خه‌ڵك ده‌توانێ له سێبه‌ری ئه‌و رێژیمه‌دا بحه‌سێته‌وه به‌داخه‌وه پاش 32 ساڵ ئێستا كارنامه‌یه‌كی زۆر ره‌ش‌و ناله‌باری له خۆی نیشان داوه. له سه‌تحی نێونه‌ته‌وه‌ییدا ده‌بینین رێژیمی كۆماری ئیسلامی له هه‌میشه بێزراوتره، ئێستا كه‌مترین ده‌وڵه‌ت ده‌بینین كه پێوه‌ندییه‌كی هه‌بێ له‌گه‌ڵ جمهووری ئیسلامی مه‌گه‌ر ئه‌و ده‌وڵه‌تانه‌ی كه پێوه‌ندییه‌كی ئابووریی به‌رده‌وامیان هه‌یه، یانی قازانجێكی ئابووری له‌و رێژیمه وه‌رده‌گرێ. رێژیم له‌سه‌ر هێندێك شتی زیاده‌خوازی خۆی ناردنه‌ده‌ره‌وه‌ی شۆڕش، ئه‌وه‌ی كه دروشمی سه‌ره‌تای ئینقلابیان بوو به‌رده‌وام‌و بۆ كه‌ره‌سه‌ی ئه‌و ناردنه‌ده‌ره‌وه‌ی شۆڕشه، هه‌وڵی داوه كه گرووپ و تاقمه توندڕه‌وه‌كان، توندڕه‌وه ئیسلامییه‌كان له سه‌رتاسه‌ری دونیادا ته‌یار بكات. هه‌وڵی داوه ده‌ستی به چه‌كی ئه‌تۆمی رابگات‌و هه‌وڵی داوه ته‌نانه‌ت له رێگه‌ی ده‌وڵه‌ته‌كانه‌وه بتوانێ گوشار بخاته سه‌ر هێندێك مه‌حافل‌و ئه‌هدافی درێژخایه‌نی خۆی به‌ڕێوه به‌رێ، نموونه‌ی هه‌ره تازه‌ی دیاریكردنی شه‌ش میلیۆن دۆلاره بۆ سه‌ركوتی خه‌ڵكی سووریه كه رێژیمی به‌شار ئه‌سه‌د راگرێ. شه‌ش میلیۆن دۆلار له كاتێكدا ده‌كرێته سه‌رفی سه‌ركوتی خه‌ڵكی سووریه كه خه‌ڵكی ئێران له‌وپه‌ڕی به‌دبه‌ختی‌و نه‌هامه‌تیدا ده‌ژین. له لایه‌كی تره‌وه ئه‌م رێژیمه كه هه‌وڵی داوه ده‌ستی بگات به چه‌كی ئه‌تۆمی‌و پیتاندنی ئۆرانیۆم كه خه‌ریكه ده‌یپیتێنێ، كۆمه‌ڵگای نێونه‌ته‌وه‌یی ئه‌مه قبووڵ ناكا، تا ئێستا به هۆی ئه‌و ویسته‌ی كۆماری ئیسلامیو پاشه‌كشه‌نه‌كردنی له‌و خواسته چوار سزای به سه‌ردا سه‌پاوه له لایه‌ن نه‌ته‌وه یه‌كگرتووه‌كانه‌وه، ئه‌وه جیاوازه له‌گه‌ڵ ئه‌و سزایانه كه له لایه‌ن ئیتحادییه‌ی ئورووپا‌و ئامریكا كه به‌سه‌ر رێژیمدا سه‌پاندوویانه. به‌گشتی ئه‌گه‌ر سیمای رێژیم ته‌سه‌ور بكه‌ین، رێژیمیكه كه له قه‌یراندا ده‌ژیت‌و ئه‌و قه‌یرانه له بواری ئابووری و سیاسی‌و كۆمه‌ڵایه‌تییه. گرینگترین به‌شی ئه‌و قه‌یرانه ناكۆكییه‌كه له نێو ده‌سه‌ڵاتی حاكمدا هه‌یه، ئه‌و ناكۆكییه له‌سه‌ر دێموكراسی‌و مافی ئینسانه‌كان نیه، له‌سه‌ر ئه‌وه نیه كه ژیانی خه‌ڵك باشتر بكه‌ن یان بیانهه‌وێ ئازادی به خه‌ڵك بده‌ن. له‌سه‌ر راده‌یه‌ك له ده‌سه‌ڵاته له نێو خۆیاندا. ئیستا ده‌بینین جه‌ریانی ئیسلاح ته‌ڵه‌ب، كه له هه‌ڵبژاردنی 1388دا به‌و شكڵه هه‌ڵبژاردنیان تاقی كرده‌وه جارێكی دیكه خه‌ریكن ته‌نووری هه‌ڵبژاردن داخ ده‌كه‌ن. هاشمیی ره‌فسه‌نجانی وه‌ك جه‌ریانێك،خاته‌می وه‌ك جه‌ریانێك ومووسه‌وی‌و كه‌رووبی وه‌ك جه‌ریانێك، و جه‌ریانێك كه تازه ناوی لاده‌ریان به‌سه‌ر داناوه‌و ئینحرافی به مانای لاده‌ره، ناوی لاده‌ریان له‌سه‌ر داناوه، كه جه‌ریانی ئه‌حمه‌دی نژاد‌و ره‌حیم مه‌شاییه، ئه‌وانیش هاتوونه‌ته نێو كایه‌كه‌وه.\nوه‌ك عه‌رزم كردن، ئه‌م كایه یان ئه‌م ره‌قابه‌ته له به‌ین ئه‌م جناحانه، له‌به‌ر ئه‌وه نیه كه ئازادی‌و دێموكراسی به خه‌ڵك بده‌ن‌و له‌به‌ر ئه‌وه نیه كه خه‌ڵك به‌ره‌و ریفاه ببه‌ن، له‌به‌ر ئه‌وه‌یه كه راده‌یه‌ك له ده‌سه‌ڵاتی زیاتر وه‌به‌ریان بكه‌وێت‌و راده‌یه‌ك له‌و سه‌روه‌ت‌و سامانه‌ی كه ئێستا له ئێراندا هه‌یه زیاتر ده‌ستی به‌سه‌ردا بگرن.\nبه‌پێی ئاخرین ئامارێ كه ئه‌وڕۆ چاوم لێكرد، ته‌وه‌ڕۆم له ئێراندا له ساڵی رابردوو، به پێی ئیعلامی بانكی مه‌ركه‌زی 3/8% بووه، به‌ڵام به‌پێی ئامارێك كه دوو رۆژ پێش بانكی مه‌ركه‌زی ئیعلامی كردووه گه‌یشتووه‌ته 3/16%، ئه‌مه مانای چیه؟ مانای ئه‌وه‌یه كه شته‌كان رۆژبه‌رۆژ گرانتر ده‌بن‌و زه‌ختی زیاتر بۆ سه‌ر خه‌ڵك دێت، ئه‌و فشار‌و زه‌خته كه بۆ سه‌ر خه‌ڵك دێت ژیانی خه‌ڵك رۆژبه‌رۆژ تاڵتر ده‌كات‌و خه‌ڵك به‌ره‌و ئه‌وه ده‌بات كه به شێوه‌یه‌كی كرده‌ییتر دژ به رێژیم بێنه مه‌یدان‌و خه‌باتیان درێژه پێبده‌ن. مه‌به‌ست له ئه‌و هه‌ڵبژاردنانه كه رێژیمی كۆماری ئیسلامی به‌ڕیوه‌یان ده‌بات، ئه‌وه نیه كه راده‌یه‌ك له ده‌سه‌ڵاتی زیاتر بده‌ن به خه‌ڵك، به‌ڵكوو ده‌یانهه‌وێ كه نه‌وعێ مه‌شرووعییه‌ت له نێو خۆیان و له نێو كۆمه‌ڵگای جیهانیدا ده‌ست‌و پا بكه‌ن، تا ئێستاش هه‌ڵبژاردن زۆرتر به‌و ئامانجه بوو، ئه‌گه‌ر نه هه‌ڵبژاردن له كۆماری ئیسلامیدا هیچ مانا‌و مه‌فهوومی نه‌بووه. بۆیه ده‌ڵێم ئه‌و ئیختلافاته‌و ئه‌و وه‌زعیه‌ته كه كۆماری ئیسلامی هه‌یه‌تی ، وه‌زعیه‌تێكه كه زۆرتر له چوارچێوه‌ی رێژیمدا ده‌سوڕێته‌وه‌و تا ئێستاش هیچكام له‌و جناحانه باسی گوزه‌ر له قانوونی ئه‌ساسیان نه‌كردووه‌و هه‌موو ده‌یانهه‌وێ له چوارچێوه‌ی قانوونی ئه‌ساسیدا، به‌به‌ره‌كانییان درێژه پێ بده‌ن.\nبه‌ڵام حیزبی دێموكراتی كوردستانی ئێران چی؟ یه‌عنی رێژیمێكه 32ساڵ له‌مه‌وپێش ئیددعای ده‌كرد كه 2/98%ی خه‌ڵك ده‌نگیان داوه به رێژیمه‌كه‌ی، كه دیاره ئیددعایه، ئێستا گه‌یشتووه‌ته ئه‌و راده‌یه كه بۆ داخكردنی ته‌نووری هه‌ڵبژاردن له ئه‌نواعی ته‌رفه‌ند‌و ئه‌نواعی شتی سه‌یر‌و سه‌مه‌ر كه‌ڵك وه‌رده‌گرێت. دیسانیش به‌و حاڵه‌ش من پێم وایه كه له داهاتوودا شاهیدی هه‌ڵبژارنێكی گه‌رم‌و گوڕ له ئێراندا نابین. به‌ڵام حیزبی دێموكراتی كوردستانی ئێران چی؟ حیزبی دێموكراتێك كه رێژیم به هه‌ڵوه‌شاوه رایگه‌یاندووه، من هه‌ر ئه‌م یه‌ك مانگی پێشووه به شاهید دێنمه‌وه، 22ی پووشپه‌ڕی 1390ی هه‌تاوی كه له‌سه‌ر بانگه‌وازی حیزبی دێموكراتی كوردستانی ئێران، خه‌ڵكی خه‌باتگێڕی كوردستانی ئێران، خه‌ڵكی چاونه‌ترسی كوردستان، ئازایانه به بانگه‌وازه‌كه‌ی حیزبی دێموكرات كوردستانی ئێران، كه به‌ستنی بازاڕ‌و دووكان‌و له‌به‌ركردنی جل‌وبه‌رگی كوردی، نه‌هاتنه شاری گونده‌كان، كوژاندنه‌وه‌ی چرای ماڵه‌كان‌و كه‌ڵكوه‌رگرتن له ره‌نگی ئاویی ئاسمانی بوو، چه‌نده رێك‌وپێك وه‌ڵامیان دایه‌وه له ئیلامه‌وه تا ماكوو. بۆیه ده‌بینین حیزبی دێموكراتی كوردستانی ئێران پاش 32ساڵ، ئه‌گه‌ر بانگه‌وازێك ده‌دات له لایه‌ن خه‌ڵكه‌كه‌یه‌وه زۆر باش وه‌ڵامی ده‌درێته‌وه. كه لێره‌دا من به پێویستی ده‌زانم له لایه‌ن ده‌فته‌ری سیاسیی حیزبی دێموكراتی كوردستانی ئێرانه‌وه پڕبه‌دڵ سپاس‌و رێز‌و حورمه‌تی‌و پێزانینی خۆمان بۆ ئه‌و خه‌ڵكه تێكۆشه‌ره‌و ئه‌و خه‌ڵكه نه‌ترسه كه هه‌میشه یار‌و یاوه‌ری حیزبی دێموكرات بوونه‌و بانگه‌وازی حیزبی دێموكراتی كوردستانی ئێرانیان وه‌ڵام داوه‌ته‌وه، سپاسی ئه‌وه‌یان بكه‌م كه نه‌ترسان و ئه‌و هه‌موو فشاره‌ی رێژیمیان له‌سه‌ر بوو، به‌ڵام دیسان به بانگه‌وازی حیزبی دێموكراتی كوردستانی ئێران وه‌ڵامی موسبه‌تیان دا. حیزبی دێموكراتی كوردستانی ئێران له رۆژی دامه‌زرانیه‌وه تا ئێستا له‌به‌ر تیغی هێرشی زۆر جه‌ریانی فیكریدا بووه، كه ئه‌گه‌ر بێم باسیان بكه‌م بۆ نموونه سێ جه‌ریانی فیكری هه‌میشه تیغی هێرشیان له سه‌ر حیزبی دێموكرات بووه.\nشوینیزمی ئێرانی، به‌رده‌وام باسی ئه‌وه‌یان كردووه كه حیزبی دێموكرات عاملی ته‌جزیه‌ی ئێرانه‌و ئه‌و وێستانه‌ی كه حیزبی دێموكرات داوایان ده‌كات، ئه‌وه ده‌بێته باعیسی ته‌جزیه‌ی ئێران، له كاتێكدا ئه‌و ویستانه‌ی كه حیزبی دێموكرات داوای كردوون دێموكراسی بۆ ئێران، خودموختاری بۆ كوردستان له مه‌قته‌عێك، فدرالیزم پاش كونگره‌ی 13بووه، كه ئه‌مه نه‌ك جیابوونه‌وه‌ی تێدا نیه به‌ڵكوو باسێكه له پێكه‌وه‌ژیان، به‌ڵام پێكه‌وه‌ژیانێك كه ده‌سه‌ڵات دابه‌ش ده‌كات، ئه‌و ته‌جزیه‌یه كه ئه‌وان باسی ده‌كه‌ن، ته‌جزیه‌ی خاك نیه، ته‌جزیه‌ی ده‌سه‌ڵاته‌و ئێمه هه‌وڵ ده‌ده‌ین بۆ ته‌جزیه‌ی ده‌سه‌ڵات.\nجه‌ریانی دووهه‌م، جه‌ریانی ناسیونالیستی ئیفراتییه، ئه‌وانیش له به‌رامبه‌ر ئه‌م بۆچوونه، بۆچوونێكیان هه‌یه‌و بۆچوونه‌كه‌یان ئه‌وه‌یه كه حیزبی دێموكرات ئێرانییه‌تی ده‌كات یان حیزبی دێموكرات مساومه ده‌كات له مافی نه‌ته‌وه‌ی كوردا، ئه‌مه‌شیان وانه‌بووه.\nجه‌ریانی سێهه‌میان جه‌ریانی چه‌پ، یان جه‌ریانی كۆمۆنیستییه، ئه‌وانیش به بیانووی ئه‌وه كه ویستی نه‌ته‌وه‌یی ده‌بێته هۆی ته‌جزیه‌ی چینی كرێكار، له‌گه‌ڵ ئه‌م ویسته‌و له‌گه‌ڵ دێموكراسیدا هه‌میشه موقابله‌یان كردووه.\nئێستا پاش 66ساڵ ده‌بینین دروشمی حیزبی دێموكرات، دێموكراسی، مافی نه‌ته‌وه‌یی، عه‌داڵه‌تی ئیجتماعی له جێی خۆیه‌تی‌و په‌ره‌گرتوو‌و به‌هێزه له نێو كۆمه‌ڵگادا، له زۆر كۆڕو كۆمه‌ڵ كه سه‌رده‌مانێ دێموكراسییان به درووشمی بورژوازی ده‌زانی‌و مافی نه‌ته‌وه‌ییان به شتێكی كۆنه‌په‌ره‌ستانه ده‌زانی، ئێستا خۆیان به ئاڵاهه‌ڵگری ئه‌و خه‌باته ده‌زانن، واته بیر‌و باوه‌ڕه‌كه‌ی ئێمه سه‌ركه‌وتووه. با لێره‌دا ئه‌وه بڵێم ، ئێمه پاش ئه‌و ساڵانه‌و هه‌ر له ساڵی یه‌كه‌مه‌وه تا ئێستا دروشممان هه‌میشه پێكه‌وه‌ژیان‌و كۆبوونه‌وه له ده‌وری یه‌ك، بۆ وه‌دیهێنانی دێموكراسی‌و ئازادی‌و مافی نه‌ته‌وه‌یی بووه. ئێستاش له سه‌ر ئه‌و ویست‌و داواكارییه هه‌ر پێداگرین. به‌ڵام با جه‌ریانی شۆڤینیستیی زاڵ به‌سه‌ر ئێراندا به بیر‌و باوه‌ڕی خۆیاندا بچنه‌وه. 66ساڵ ئینكاركردنی میلله‌تی كورد چیی لێكه‌وته‌وه؟ ئایا توانیان به كۆچاندن‌و ئاواره‌كردن‌و ئه‌شكه‌نجه‌و كوشتار، میلله‌تی كورد له ویسته‌كه‌ی بكشێننه‌وه؟ بێگومان تا ئێستا نه‌تیجه‌كه‌ی مه‌نفی بووه. ئایا ناسیۆنالیزمی ئیفراتی توانیویه‌تی به‌شێك له كوردستان به‌و ئامانجه بگه‌یه‌نێت كه ئه‌و دروشمی بۆ داوه؟ بێگومان هه‌لومه‌رجه‌كه ئه‌وه‌مان پێ ناڵێ. كه‌وابوو رێگه‌چاره چییه؟ چاره‌سه‌ر ئه‌وه‌یه كه ئێمه واقعبین بین. ئێمه به واقعبینیه‌وه بڕۆینه مه‌یدانی سیاسه‌ت‌و به واقعبینیه‌وه سیاسه‌ت بكه‌ین. ره‌مزی سه‌ركه‌وتنی حیزبی دێموكرات له‌و واقعبینیه‌دایه، واته ئه‌گه‌ر ده‌بینین حیزبی دێموكرات سه‌ركه‌وتووه، هۆكاره‌كه‌ی ئه‌وه‌یه كه واقعبینه‌و له رووی ئه‌و واقعبینیه‌وه سیاسه‌تێكی ره‌چاو كردووه كه ئه‌و سیاسه‌ته درووست‌و ئوسولییه‌و جێگه‌ی پشتیوانیی كۆمه‌ڵانی خه‌ڵكه‌و بۆیه من پیم وایه كه ئه‌و دروشمه‌ی ئێمه ده‌ڕواته سه‌ر. رێگه‌چاره چیه؟ له روانگه‌ی ئێمه‌وه رێگه چاره ئه‌وه‌یه كه یه‌كتر قه‌بووڵ بكه‌ین، مافی یه‌كتر قه‌بووڵ بكه‌ین، مافی یه‌كتر بناسین، پێكه‌وه كار بكه‌ین، ئه‌گه‌ر ئێمه مافی یه‌كتر نه‌ناسین، یه‌كتر قه‌بووڵ نه‌كه‌ین، پێكه‌وه كار نه‌كه‌ین، ئه‌و رێژیمه تا هه‌تایه به‌سه‌ر شانمانه‌وه ده‌مێنێته‌وه. به‌ڵام به كاری هاوبه‌ش، به قه‌بووڵكردنی مافه‌كانی یه‌كتر، ئێمه ده‌توانین هه‌م كۆده‌نگی تێدا بێنین، هه‌م به‌ره پێك بێنین‌و هه‌م بڕۆینه پێشێ بۆ ئه‌وه‌ی ئه‌و رێژیمه له كۆڵ خه‌ڵكی ئێران بكه‌ینه‌وه. ته‌نیا رێگه‌چاره ئه‌وه‌یه كه هه‌ر كه‌س له لای خۆیه‌وه بڕێك به‌خۆیدا بچێته‌وه‌و بێته ئه‌و قه‌ناعه‌ته‌ی كه لایه‌نی دیكه‌یش مافی هه‌یه. ئینكاركردنی گه‌لانی ئێران، ئینكاركردنی جوغرافیای ئێران وه‌كوو چه‌ند نه‌ته‌وه رێگه ناباته شوێنێك. بۆیه پێویسته له چوارچێوه‌ی ئه‌و سیاسه‌ته‌دا پێكه‌وه كار بكه‌ین بۆ ئێرانێكی ئازاد‌و دێموكراتیك‌و پلۆرال، ئێرانێك كه هه‌موو مافی یه‌كترمان قه‌بووڵ بێت‌و هه‌موو رێز له یه‌كتر بگرین. له هه‌لومه‌رجێكی وه‌هادا ده‌توانین بڵێین كه سه‌ركه‌وتوو ده‌بین. بۆیه ئێمه وه‌كوو حیزبی دێموكرات هه‌میشه ئاماده‌ین‌و هه‌وڵمان داوه‌و هه‌وڵ ده‌ده‌ین كه بتوانین له‌و پێناوه‌دا هه‌نگاوێك به‌ره‌و پێش بنێین، چوونكه ته‌نیا رێگه هه‌ر ئه‌وه‌یه كه ئێمه پێكه‌وه هاوكار بین‌و یه‌كتر قه‌بووڵ بكه‌ین بۆ ئه‌وه‌ی كه بڕۆینه پێشێ. جارێكیتر 25ی گه‌لاوێژتان لێ پیرۆزبایی ده‌كه‌م، داوای سه‌ركه‌وتن بۆ هه‌موو لایه‌ك ده‌كه‌م، هیوادارم 25ی گه‌لاوێژی ساڵی داهاتوو له وڵاتی خۆمان بكه‌ینه‌وه‌و به جه‌معێكی زۆرتر‌و به به‌شداریی ئه‌و هاوڕێیانه‌و ئه‌و تێكۆشه‌رانه‌ی كه له چه‌ند رۆژی رابردوودا به بۆنه‌ی 25ی گه‌لاوێژه‌وه زۆر حه‌ماسه‌یان خولقاند، زۆر كاری ته‌بلیغیی باشیان كرد، ده‌ستیان خۆش بێت‌و ده‌ستیان ماچ ده‌كه‌م. زۆر سپاستان ده‌كه‌م.\nجاری خوێندراوه: 1833


بەهۆی كۆرۆناوە، قەدەغەی گشتی لە مالیزیا دەستیپێكرد - تۆڕی میدیایی خەڵک\nبەرەبەیانی ئەمڕۆ سێ شەممە، قەدەخەی گشتی هاتووچۆ لە مالیزیا دەستیپێكرد.\nبەهۆی بڵاوبوونەوەی فراوانی ئەمجارەی ڤایرۆسی كۆرۆناوە و بەتایبەت دوای مانگی ڕەمەزان و دواتر بەهۆی جەژنی ڕەمەزانەوە كاریگەری خراپی لە مالیزیا دروست كردووە، بەشێوەیەك كاتێك خەڵك زیاتر چوونەتە دەرەوە و تێكەڵ بوون و بەوهۆیەشەوە جۆرێكی گۆڕاوی كۆرۆنا لەو وڵاتە بڵاوبووەتەوە كە وایكرد ڤایرۆسەكە بەو جۆرە بڵاوببێتەوە و ژمارەی تووشبووانی ڕۆژانەش لە هەفتەی ڕابردوو بۆ زیاتر لە 9 هەزار بەرزبووەوە.\nجگە لە نەخۆشخانە، خزمەتگوزارییە تەندروستییەكان، سوپەرماركێت بە سنوورداری، هەموو شوێنەكانی دیكە داخراون و خەڵكیش تەنیا بۆ پێداویستیی سەرەكیی ژیان دەتوانن بچنە دەرەوە.\nساڵی ڕابردوو مالیزیا یەكێك بوو لەو وڵاتانەی كۆنتڕۆڵكردنی ڤایرۆسەكەیان ڕاگەیاندبوو، بەڵام لە مانگی ئایاردا شەپۆلێكی گەورەی بڵاوبوونەوەی ڤایرۆسەكە لەو وڵاتە دەستیپێكرد بە جۆرێك لە 40٪ـی هەموو ئەوانەی بە ڤایرۆسەكە تاوەكو ئێستا لە مالیزیا گیانیان لەدەستداوە.


وه‌زير ناوخوه‌يى كوردستان ئاسايش ناوچه‌يل كيشه له‌سه‌ر وه‌ل هاوپه‌يمان ناوده‌وڵه‌تى باسكرد - شـه‌فـه‌ق نيـوز\nهــــه‌واڵ كــوردى وه‌زير ناوخوه‌يى كوردستان هاوپه‌يمان ناوده‌وڵه‌تى\nشه‌فه‌ق نيوز/ وه‌زير ناوخوه‌يى له حكومه‌ت هه‌رێم كوردستان, وه‌ل شانديگ له هاوپه‌يمان ناوده‌وڵه‌تى ئه‌را روێ وه‌ڕوێ بوينه‌وه‌ى داعش, بارودوخ ئه‌منى له ناوچه‌يل كيشه له‌سه‌ر له‌ناونى هه‌ولێر و به‌غدا تاووتوێ كرد.\nوه‌زاره‌ت ناوخوه‌يى له به‌ياننامه‌يگ وت: جه‌نراڵ جيرالد ستريكلاند جيگر سه‌ركرده‌ى فه‌رمانده‌يى هاوبه‌ش هيزه‌يل هاوپه‌يمان له عراق و سوريا، هه‌ماهه‌نگى سه‌ربازى و ئه‌منى له‌ناونى هيزه‌يل پێشمه‌رگه‌و هيزه‌يل هاوپه‌يمان و سوپاى عراقى ئه‌را جيوه‌جيكردن سه‌قامگيرى وه خواست و گرنگ تاريف كردگه‌و ئاماده‌يى هيزه‌يل هاوپه‌يمانيش ده‌رخستگه ئه‌را وه‌رده‌وامى هاريكارى وه‌ل پێششمه‌رگه له‌وه‌ر له‌ناوبردن مه‌ترسيه‌يل داعش له‌و ناوچه‌يله.\nجى باسه، به‌ياننامه‌گه‌ى ناوخوه‌يى ئاماژه وه‌يه‌يش كرد تيرۆريسته‌يل ريكخرياگ داعش سوود له بۆشايى ئه‌منى وه‌رئه‌گرن دوياى 16ى ئوكتۆبه‌ر 2017 له ناوچه‌يل كيشه له‌سه‌ر و هاتن سوپاى عراق و حه‌شد شه‌عبى.\nرێکخراویگ ناودەوڵەتی: هەرێم کۆردستان کەناڵیگ پەروەردەیی ئەرا ١،٥ مەلیۆن خوەنەوار کەێدەو\nئەنجومەن وەزیران هەرێم کوردستان گردەوبوون\nتەندروسی سلێمانی پێشبینی لە شکست نوویگ وە کۆڕۆنا کەێد\nپلاندانان كوردستان جياوازى له پيشكه‌شكردن خزمه‌تگوزارى له شاره‌يل هه‌رێم خسته دروو


زانستی هەسارەی شەشەم | 16 راستی | 16 ڕاستی ناوازه ده‌رباره‌ی خۆشه‌ویستی - Love\n1- پیاوان زیاتر ئەو ئافرەتانە سەرنجیان ڕادەکێشن کە شێواز و بونیەیی ئێسکە پەیکەری ئافرەتەکە بچێتەوە سەر شێوەی بونیە و شێوەی ئێسکەپەیکەر و دەمووچاوی دایکیان. توێژەران زاراوەیەکی تایبەتیان بۆ ئەمە داناوە ، ئەویش “sexual imprinting”.\n2- ئەگەر دەستی ئەو کەسە بگریت کە خۆشتدەوێ ، ئەوا ئەمە ڕاستەوخۆ یارمەتیدەرت دەبێت لە کەم کردنەوەی ئازارە جەستەییەکانت (لەوانەیە بۆ دەروونیش وا بێت ، کێ دەزانێ) ، وە پەستان و ترس لەسەرت کەم دەکاتەوە. توێژینەوەکان پیشانیان داوە دڵخۆشی شتێکە دەگوازرێتەوە ، شتێکی ئەستەمە کەسێک نەتوانێ بە لای کەسێکی تردا تێپەڕێت کە دڵخۆشە ! ، وە سەختە بتوانی ڕق و کینەت بەرامبەر کەسێک ھەبێت کە دڵخۆش و خۆشەویستە ، چونکە بە سادەیی ئەو جۆرە کەسانە چێژبەخشن بۆ دەوروبەریان.\n3- ئەمەیان شتێکی مەترسیدارە ، ھەندێ کەس لە ھەردوو ڕەگەز بانگەشەی ئەوە دەکەن کە ھەرگیز ھەستی خۆشەویستی و ڕۆمانسیان بۆ نەھاتووە ، ئەمانە تووشی نەخۆشیەکی دەگمەن بوون کە ناسراوە بە (hypopituitarism) ، کە وا لە کەسەکە دەکات حەز و زەوقی خۆشەویستی نەبێت (بیستووتانە دەڵێن فڵان کەس شەھوەتی خۆشەویستی نیە !).\n4- ئەڵقەی ھاوسەرگیری بە زۆری دەکرێت پەنجەی چوارەم لە دەستی چەپدا ، چونکە یۆنانیە کۆنەکان پێیان وابوو ئەم پەنجەیە ڕەگی خۆشەویستی تێدایە (vein of love) کە ڕاستەوخۆ پەیوەندی بە دڵەوە ھەیە. یەکەم تۆماری ئەڵقەی ھاوسەرگیریش دەگەڕێتەوە بۆ میێریە کۆنەکان ، کە تەنێکی بازنەیی بووە کە ئاماژەی دەدا بە (ھەتاھەتایی - eternity) ، خۆرێکی بەھێز و خواوەندی مانگ.\n5- کاتێک کەسێک دەکەوێتە ناو خۆشەویستی ، ئەوا ناوچەیەک لە مێشیکدا کە تا ڕادەیەک بەتاڵە و ناسراوە بە (VTA) لێشاوێکی ناوکۆکەیی دروستدەبێت (دەتوانی وەکو لێشاوی کلکدارەکان ئەندێشەی بکەیت) کە بریتین لە دۆپامین. ئەم ناوکۆکانە ئاماژەن بۆ دەردانی دۆپامینی زیاتر ، ھەتا دۆپامین زیاتربوو ئەوا کەسەکە ھەستی بەرزتر دەبێتەوە. ھەمان کردار و حاڵەت ڕوودەدات لە کەسێکدا کاتێک کۆکاین بەکاردێنێت !.\n6- کاتێک خۆشەویستیت لەگەڵ کەسێک دەشکێنیت ، ئەوا چالاکیەک لە ھەمان بەشی مێشکت تووشی دەرپەڕین دەبێت کە دەبێتە ھۆکاری ئازاری جەستەی !.\n7- توێژینەوەکان ئەوە پیشاندەدەن ئەگەر پیاوێک چاوی بە ئافرەتێک بکەوێ لە حاڵەت و شوێنێکی مەترسیداردا بۆ نموونە لەسەر پردێک کە تووشی ڕاتەکاندن بێت ئەوا ئەگەری زیاترە پیاوەکە بکەوێت داوی خۆشەویستی ئەو ئافرەتە زیاتر لەوەی لە کاتێکی ئاساییدا یەک ببینن ، بۆ نموونە لە ئۆفیسێکدا.\n8- خۆشەویستی ھۆکارێکی گرنگ نیە بۆ مسۆگەری ھاوسەرگیری و مانەوەیان پێکەوە بۆ ھەتا ھەتایی. ھۆکاری تر بوونی ھەیە ، وەکو تەمەنی دوو کەسەکە (پیاوێک کە 9 ساڵ یا زیاتر لە ئافرەتەکە گەورەتربێت و ھاوسەرگیرییان پێکەوە ئەنجامدابێت لە کاتێکدا تەمەنی پیاوەکە نەگەشتبێتە 24 ساڵ ئەوا ئەگەری زیاتر تووش جیابوونەوە ببنەوە) ، ئەو کەسانەی لە باری ھاوسەرگیری دووەم یا سێیەمن ، ئەوانەشی منداڵیان ھەبووە پێش ھاوسەرگیری ، ھۆکارەکانی ئابووری و دارایی.\n9- زانایان پێشنیاری ئەوەیان کردوە کە تەنھا بە چاو بڕینە چاوی کەسێک ئەوا ئەمە دەبێتە سەرەتایەکی بەھێز بۆ خۆشەویستی. لە تاقیکردنەوەیەکدا ، ژمارەیەک ڕەگەزی پێچەوانەوە لە ژوورێکدا کۆکرانەوە بۆ ماوەی 90 خولەک و پاشان باسی تایبەتیەکانی ژیانی خۆیان دەکرد بۆ یەکتری و زانیاریان دەگۆڕیەوە ، پاشان چاویان دەبڕیە چاوی یەکتر بێ ئاخاوتن ، زۆرێکیان ھەستێکی قوڵی سەرنجڕاکێشیان لا دروستبوو بۆ یەکتری ، وە دوو لەمانە ھاوسەرگیریان لەگەڵ یەکتر کرد پاش 6 مانگ لە توێژینەوەکە !.\n10 - ئافرەت ئەو کاتانە ھەست بە خۆشەویستی ھاوسەرەکەی دەکات کە ڕووبەڕو پێکەوە ئاخاوتن بکەن ، یاخود ئەگەر ھێشتاش نەبووبنە ھاوسەری یەکتر. بەڵام پیاو لە لایەکی ترەوە زۆر کات ھەست بە سۆزداریەکی تەواو دەکات کاتێک لەگەڵ ھاوسەرەکەی پێکەوە کاردەکەن ، یاری دەکەن ، پێکەوە ئاخاوتن دەکەن.\n11- زاناکان پێشنیاری ئەوەیان کردوە زۆرینەی خەڵکی دەکەونە ناو خۆشەویستیەوە بە نزیکەی بۆ 7 جار ، پێش ھاوسەرگیری ڕاستەقینە !.\n12- کەوتنە ناو خۆشەویستی ، وەکو ئاڵودەبوونی کۆکاین و نیکۆتین وایە. لە سەرەوە باسی ڕژانی دۆپامین کراو ، پێکھاتەیەکی کیمیاییە لە کاتی خۆشەویستی و حەزی جۆراوجۆردا دەردەرێت ، لە کاتی بەکارھێنانی کۆکاین و نیکۆتینیش دەردەرێت و چالاک دەبێت. ئەم پێکھاتە کیمیایە خۆشی و شادیت بۆ دێنێت ، ھەمان شت لە کاتی بەکارھێنانی نیکۆتین و کۆکاینیش دروستدەبێت ! بەڵام ئەم دوو ماددە ھۆشبەرە کاریگەری خرابت لەسەر دروستدەکەن. خۆشەویستی وا دەکات دەردانی ھۆڕمۆنی (testosterone) زیاتر بێت ، بەمەش کارلێکی خۆشەویستی زیاتر دەکات. بۆیە پێم وایە کەوتنە ناو خۆشەویستی شتێکی سەلامەتر دەبێت گەر وەکو ماددەیەک تەماشای بکەیت ، نەک کۆکاین و نیکۆتین ھەڵبژێریت !.\n13- خۆشەویستی لەوانەیە وەکو شێتت لێبکات. ئەو شتەی دەربارەی خۆشەویستی ڕەنگە نەیزانی و لەگەڵ ئەوەیش دەکەویتە ناوی و ھەستی پێدەکەیت ، بەڵام ئاگاداری نیت ، خۆشەویستی تووشی شەیدابوونێکی سەختت دەکات. ئەمە پەیوەندی بە ئاستی سیرۆتنین ھەیە لە خوێندا ھەر وەکو ئەوەی کە چۆن تووشی نارێکی دەروونی و نائارامی دەبیت. ئەمەش ھۆکاری ئەوەیە کە ناتوانی بیر لە ھیچ کەسێک بکەیتەوە جگە خۆشەویستەکەت پاش ئەوەی دەکەویتە ناو خۆشەویستی بۆ ئەو کەسە !.\n14- کاتێک تەماشای وێنەی ئەو کەسە دەکەیت کە خۆشتدەوێت ئەوا یارمەتیت دەدات لە کەمکردنەوەی ئازارە جەستەیی و دەروونیەکانت. ئەمە تاقیکردنەوەی لەسەر کراوە کاتێک تێبینی کراوە نەخۆشێک تەماشای وێنەی خۆشەویستەکەی کردوە ئەوا تەندروستی باشتر بووە. لە تاقیکردنەوەیەکی زانستی لەسەر ژمارەیەک نەخۆش کە ئازاری جەستەییان ھەبوو ، بەژدار بووەکان وێنەی خۆشەویستی نەخۆشەکەیان پیشانی نەخۆشەکە دەدا لەگەڵ ژمارەیەک ووشە یاری. کاتێک وێنەی خۆشەویستەکەیان دەبینی ئەوا ئازاریان کەم دەبویەوە بە شێوەیەکی ئاشکرا بەراورد بەو نەخۆشانەی کە ووشە یاریەکانیان پیشاندەدان بەڵام ئازاریان وەک خۆی دەمایەوە !.\n15- بە شێوەیەکی سۆزداری کاتێک دوو کەس یەکتریان خۆشدەوێت و تەماشای چاوی یەکتری دەکەن ، ئەو کاتە لێدانەکانی دڵیان دێتە ئاستی یەکتر و بە ھەمان ڕێژە لێدەدەن. توێژینەوەکان پیشانیان داوە ئەو دوو خۆشەویستەی کە زۆر شەیدای یەکتر کاتێک تەماشای چاوی یەکتری دەکەن ئەوا پاش 3 خولەک شەپۆلەکانی لێدانی دڵیان دەبنە ھاوتای یەکتر.\n16- دەمارەخانەکانت لە ساڵی یەکەمی خۆشەویستیدا باشتر کاردەکەن و چالاکن. پڕۆتینێک لە لەشی ئێمەدا ھەیە کە ناسراوە بە (NGF : ھۆکاری گەشەی دەماری) کە گرنگە بۆ کردار و کاری سۆزێکی دیاریکراو وە کاریگەری لەسەر ھەستی خۆشەویستی ھەیە لەسەر دەمارەخانەکان ، ئەمەش وا دەرکەوتووە کە لە ساڵی یەکەمی خۆشەویستیدا بە ئاشکرا دیارە و کاریگەری لەسەر ھەردوو لایەنەکە ھەیە ، وە ھەستەکانمان لەم ماوەدا خێراترینن لەگەڵ ئەوەش زیاتر چالاکن لە ماوەی خۆشەویستی گەنجێتیدا.\n 446753 جار بینراوه\n9 مانگ پێشتر - Nov 26 2016 10:02PM\nکۆی سه‌ردان: 37687632


وەزیرى دارایى موچەى سەرۆکى هەرێم ئەبڕێت\nWednesday, 09.16.2015, 20:14\nبەساقەت بم نەک جارێک هەزار جار ئەزانم ئەتەوێت بەخشکەیى موچەکەى سەرۆکى جارانى هەرێم ببڕیت ، چونکە بە پێى یاسای (بۆ درێژکردنەوە ) کۆتایى بە پۆستەکەی هاتووە، ئێستا پیشەیەک بەناوى سەرۆکى هەرێمەوە نەماوە ، ئەو موچە باوە ئەبێت بە داهاتێکى باش ، کە زۆر کون و کەلەبەرى پێدەگیرێت ، هەرچەند ژمارەکەى نازانم ئەڵێن موچەکەی سەرۆکی جارانی هەرێم زۆرە ، خۆ کاکە عەلى حەمە سالەح ژمارەى موچەکەى کاکە مەسعودى هەر نەژمارد تا بزانین مانگانە چەندی وەردەگرت؟، دورنییە حاسیبەکەى تووشى قەیرانى بێ شەحن بووبێت . خۆ خوا نەخواستە موچەى کۆنە سەرۆک وەکو جانتاکەى وەزیرى پێشوو ون نەبووە باسى ناکات، بەڵام مادام چوار سالى ئارامە ، واتە من و چەندەها کەسی تر ناچارین ملە لەقێى ئارامی بکەین و گوێ قوڵاخ بین ، هەتا هەواڵە خۆشەکە ڕائەگەیەنن .\nئیستا کە سەرقاڵى ئەوەن خشتەى موچەى وەرزىی بۆ میدیاکان ئاشکرابکەن ، ئامان و سەد ئامان داخى دڵى ئابورى میللەت بەو ئاشتی هەورامییە نەعلەتیە بڕێژن کە چۆن ئێوەى هەڵفریوان و ناردنى بۆبانکەکەى تورکیا و بە هەناسەى سارد و جانتاى بەتاڵەوە گەڕانەوە بۆ نیشتیمانە باخەڵ خاڵیەکە .\nهەزار نەفرەت لە سەرۆک و لە موچەکەى، بەڵام جەناب خۆ ئەم سەرقاڵییەى بەڕێزتان ناکرێت رەعیەت لە قەڵەمڕەوى سلێمانى فەرامۆش بکرێت بابە کیرفانى خاڵیەوە و بێ باکانە دەمەقاڵەییەک بکەین :\nوەزیرى بەڕێز خۆشحاڵ بوین کە گۆڕان ئەم وەزارەتى داراییەی وەرگرت ، بەو هەموو پەیمانە قەبە و قەڵەو و هەمە چەشنەوە ، ئەوەندە خۆشباوەڕ بووین وامان ئەزانى ئیتر بۆ هەتا هەتایى سێبەرى وەزارەتى پێشوو ئەچێتە جبەخانەى مێژووەوە ، حەیف نەک هەر وانەبوو بەڵکو ئەوان وەستایانە تر بوون لەوەى ئیوە، ئەم دۆخە لیخنەى لەپاى ئیدارەى ئێوەدا باڵى ڕەشى بەتایبەتى بەسەر سلێمانێدا کێشاوە ، کارمەندانى بانکەکانى سلێمانى ناچارکردووە کە گروپى ئۆپۆزیسێۆن پێکبهینن ڕێک وەکو جارانى خۆتان .\nتکا دەکەم وەکو ڕاسپاردەیەکى دراوسێیەتى ئەمە بە بەڕێوەبەرە گشتی بانکەکان نەڵێیت چونکە هۆردوى ڕاپۆرتنوسەکانمان لێدەوروژێنێت ، زەحمەتە بەرگەى چزوەکانیان بگرین بەم سکى برسى و باخەڵە خاڵییەوە.\nئەرێ براى هاوشارى ئێوە چ خۆشیەکتان لەم بەڕێوەبەرە دیوە ، بێجگە لە زیقەزیقەکەى .\nجەنابى وەزیر، بەقسەى ئەمو ئەو نەکەیت و بچوکترین کاردانەوەى وەزارى بەرامبەر بانکى ئاشتى لە سلێمانى نەکەیت ، قیروسیا چەکى بازاڕى دۆلارەکە و قەیوان و نۆکان و کۆمپانیاکان و ..... هەتا دواترو دواتر ، لەوێ خەرج ئەکرێت چونکە بەڕێوەبەرە گشتیەکەتان تاقەتى چاوى هەڵبڕینىان نەماوە لەبەر ئەوەى خۆى دوور لە ئێستا کوڕە هەژاربوو ئێستا دلى کوڵ دێنێت کە ئەبینێت لەو بانکە بەزەییان تەنانەت بەکارگوزارێکێشدا دێتەوە حسابی بۆئەکەن چەکى کۆمپانیا و خاترداران ئەخەنە حسابەکەى بۆ ڕاییکردنى کارى هاوڵاتیان ، هیچ لەگەڵ کەف وکوڵى دڵا ناکرێت .\nجەنابى وەزیر ئەوا خۆم هەڵداوەتە ماڵەکەتەوە ، داواکارم کەهیچ کاردانەوەیەک نەکەیت ، بەرامبەر بەڕێوەبەرى ئەو بانکە ، چونکە لە هەزار ئاوى داوە لە کاتى لافاودا و سمێڵى هەربەپێوە ماوە ، دۆستایەتى ئەو و کۆمپانیاکان سنورى خزمایەتیشى بڕیوە و تەیمان وسیمى دڕکاوى لەنێوانیاندا نەماوە ، کاتێ دیوەخان کراوەو پارە فرەبوو بانک پارەى قەرزى ئاسانکارى بەکۆمپانیاکان ئەدا ، بۆ کەس و کۆمپانیا هەبوو ئەم چرنوقى چەورى لێنەگرتبێت ، ئاى لەو کاسبی و دەورو زەمانە بێئارەق ڕشتن بوو ، تەنانەت و ژێر بەژێرو بە ئاستەم ئەچووە بن کڵێشەى عەمیلەکان دۆسیەکانى لە بانکەکانىترەوە بۆ بن هەنگڵى خۆى ئەگوێزایەوە .\nجەنابى وەزیر کەمەنگیرت بم ، ئەم بەڕێوەبەرە ئێستا لاى ئێوە چەند دەم ولەبز شیرینە ، هەروا پیشەیبووە ، جاران بەزۆر بەڕێوەبەرى بانکەکانى بۆ مەڵبەندى یەکێتى ئەبرد لێپرسراوى ئەو کەیسەبوو ، ئەگەر چەرخى زەمانە گۆڕا و بەخێر ئەم دوساڵە وەزارییەى ئێوە تەواو بوو ، وابزانم ئەو کاتە وەکو جەندرمە هەمویان ڕاپێچى حیزبێک هەر ئەکات ، ئێمەى فەرمانبەریش ئەکەوینە وەجبەوە . زۆر ئەترسین ناهەقمان نیە ئەو ئەوەندە وەستایانە کار ئەکات و ژنەکەى خۆى ئەگەر پەنجەکانى دەستى نەبێت نازانێت پێنج وپێنج ئەکاتە چەند ، کردى بە بەڕێوەبەر و ئەترسم دوایى ئەم کابینەیە ئێوە دێکەى خۆشیان بکات بەبانک ئینجا وەرە بگەرە مامە خەلان و تونێلەکەى ئەزمڕ داخرا بێت .\nجەنابى وەزیر .. بیکە بەخاترى ئەو گەنجیەت ، ئەو بەڕێوەبەرە زۆر نیە لە گەشتى دورە ووڵات گەڕاوەتەوە ، هێشتا بۆنى سەفاو سیاحەتى وئەو وڵاتانەى لێدێت ماندووە ، جارێ لیبگەڕێ بابەدەفتەرى حساباتەکەیدا بچێتەوە تەنها پەنجا وەرەقە دۆلارى وەرگرتووە نەوەکو کورتى هێنا بێت خاوەن داوەتەکە ى لەدەست بچێت . خۆ خودى خۆى لە هەوارگەکەى سیتەک شەوانە هەمو شتێیک لەگەڵ جەنابى بەڕێوەبەرى گشتیەکەى ئێوە تاوتوێ ئەکات جەخت لەهەمو خاڵەکان ئەکاتەوە وابزانم تیشیکیان ئەخاتە سەر ، قەیناکە زمانى بەدى قەت لەگۆ ناکەوێت دانى خێر بەهیچ هاوپیشەیەکى خۆى دانانێت بۆى بکرێت بەجوملە ملیان ئەشکێنێت ، چى ئەکەیت ئێوەش هەر ئەو بەڕێوەبەرە گشتیەتان هەیە و سوور ئەزانن هەرزەکار ئاسا یارى و مەزاقى پێدەکات ئیتر ئەوەیە ڕووى نەبونى ڕەش بێت . هەژارى خەوش نیە .\nجەنابى وەزیر .. بیکە بەقوربانى ئەم قەیرانى نەبونى دراوە نەک درۆ ، چى تیایە باخەزنەى بانکى ئاشتى خاڵى بێت ، خۆ کاکۆلەى بەڕێوەبەرى گشتى بەچاوى پر لە میهرى خۆى بینیویەتى ، زۆر وتو ووریایە بۆ ئەوەى بەڕێزتان هیچ خەمێکتان نەبێت لیژنەیەکى بۆناردون ، لیژنە ئەما لیژنە پسپۆڕ لە نەزانیندا شارەزا لە دوڕوی ، خراپ نیە تۆش تۆزێک دڵخۆش ببیت ، ڕێک لەو لیژنانە ئەچێت کە لەچیرۆکەکانى عەزیز نەسیندا هەیە ، سەرۆکى لیژنەکە کەچووە بۆ بانکى ئاشتى هەروا وەکو خۆى بەدەمى شیرینى پڕ لەنوقڵ و نەباتى وتویەتى : بەخوا بۆناو هەروا چاوێکمان خشاندووە ، سینیەکى گەورەى کەبابیان خستۆتە بەردەمى ئەڵێن بۆن و بەرامەى کەباب گەیشتۆتە جادەى قەراخى کۆن ، هەرفەرمانبەرە و ڕوانیویەتیو وتویەتى ئاخ وسەد داخ لە بێموچەیى بەبۆن وبەرامەى کەبابەوە ، سینیە کەبابە وەها گەورەو ڕازاوە بووە ، پیاو بەغیرەت نەبوایە هەر سەیری بکردایە یەکسەر و دە سبەجێ کۆلسترۆلەکەى ئەفڕى . ئەگەر شایەدحاڵتان ویست ئامادەم ڕوبەرى سینیەکەتان پێبڵێم بەمەرجێ حەسانیەکم هەبێت تاقەتم نیە لوتم بتەقێ بەلوتى کابرایەکى دۆڵانیەوە .\nلیژنەکە بچێتە هەر بانکێکەوە هەر لە دەروازەکەوە فەرمانبەرا هەستى پێدەکەن چونکە ئەوەندە کەبابیان خواردووە بۆنى کەبابیان ڕۆژە ڕێیەک ئەڕوات ، ئیتر پێویست بەوە ناکات بڵێن : وا لیژنەکە هات وەکو هەولێریان دەرێن . مەسرەفى کەبابى لیژنەى کەبابەکە ، یان لەسەر گیرفان یان لەسەر نەسریەى بانک کە ئەمەیی دواییان دژ بەمەبەستى ستراتیژى بڕیارى ١٠١٨ کاک نێچیرڤان ئدریس مستەفایە ، ئاوا ئەگەر وابێت ، لەغەزەبى بەڕێوەبەرى گشتى قوتارنابێت لەبەر ئەوەى بەڕێزیان بەرگریکارێک و پارێزەرى سەرسەختى ئەو بڕیارەیە ، ئەوەندە سەرسامە بەو ژماریە هەمیشە ویردى سەر زمان و ناو زاریەتى دورنیە ژمارەى مۆبایلەکەى بەو ژمارەیە بگۆڕێت . بەڵام دنیا دنیایە دۆستایەتى هەرهەبوە خۆقیامەت هەڵناسێت .\nقوربانت بم وەکو نمە ئەڵێت ، ئێستا پەیڕەوى ڕێنماییە بانکیەکان ئەکرێت ، تەقەشوف و سکهەڵوشین لەبەرنامەدایە ، کەباب وەکو سینیەکەى بانکى ئاشتى نەماوە ، بووە بە پاروو واتە لەفە ، لەم ماوەیەى پێشوا لیژنەکە لەبانکێکى لاى شەست مەتریەکە کەباب بەپاروى بەیان خورا ، تەنها گلەیى لیژنەکە ئەوە بو کە پارووە کەبابەکان بەبێ ترش بون ، ترسى ئەوەیە ئەو خاڵە بخرێتە ڕاپۆرتەکەوە ، خوا بکات پاروو خانەکەش سەلامەت بێت .\nجەنابى وەزیر توگۆڕى ئەو باوکە پێشمەرگەیەم مردو منى بە فەرمانبەرى نەبینى کاتێ تۆى لەشارباژێڕ بینیبوە لە بێشکەدا بویت ، ئەم کەیسى کەبابە گەورە نەکەیت ، چونکە زۆر نیە هەر بەحوکمى ڕێنماییەکانى کەباب ، هاوسەرى بەڕێوەبەرى بانکى ئاشتى سوپاس و پێزانینى وەرگ رت لەلایەن بەڕێوەبەرى گشتیەوە ، وەکو لەکامێرەکەى کەبابخانەکەى شکار دەرکەوتوە هەرلەوێ ئەو بڕیارە چەورە دراوە . داوەتەکە چەند قۆڵی بووە هەر لە سەرەتاوە بە سازانەوە چوبون . نوخشەى ئەم سازان و تەباییەش لەحیزبەکان ، وەڵا باوکم بەڕیوەبەرى گشتى زۆر بەخشندەیە و فەقەراتى حاتەمى - تەى تێکشکاندووە ، ئەڕواتە هەر بانکێک پێنج پێنج سوپاسنامە ئەبەخشێتەو ، بەبێ ئەوەى کارێکى شایتەى وەها کرابێت ، تۆبلێیت ئەم پێنجبازیە هێمایەک بێت بۆ پێنج حیزبە کوردستانیەکە ، بەڵام :\nجەنابى وەزیرموچەکەى سەرۆکە ئێکسپایەرەکە هەرببڕى ، نەهێلى بەئامان وزامان بەڕێوەبەرى گشتى سوسەى ئەوکارو بڕیارەت بکات هەتا تەقەى لێهەڵئە سێنێت ، چونکە بروسکە ئاسا ئەگاتە لاى هەڤاڵانى پارتى ، ئەو کات ئەبێت سازان جوانە مەرگ و زیندە بەچاڵ بکەین و باسى خشتەى موچەى وەرزیش نەکەین .\nماڵئاوا .... لەئێوە و لە وەزارەت ، بەم زوانە بانکى ئاشتى جێناهێڵین ، بەڵام هەتا بانکێکى ترو هەواڵى کەباب و لیژنەیەکى تر ، ماڵى ئێوە و ئێمەش ئاوا بێت و سەد ماڵ و سەد وەزارەتى ترى لێبکەوێتەوە دور لەچاوى عەبادى .\nکاکە حەمە و ستافەکەى پیرۆزبایی لە سەرۆکى ماوە فەوتاو ئەکەن\nنەهێڵن مەسعود بەرزانى سڵێمانى گڵاو بکات\nئایا ڕیفۆرمى بانک بەپۆلیسێکى گومرک دەکرێت؟


لە نێوان حەز و ناچاردا | دەزگاى زارى کرمانجى\nدوای بڕیارەكەی حكوومەت سەبارەت بە خوێندنی ئاوێتە، كە بڕیارەكە ناچارییە و دەبێت خۆمانی لەگەڵ رابێنین و لای هەمووان روونە كەوا جێگای خوێندنی ناو هۆڵەكان ناگرێتەوە، بەڵام لەبەر سەلامەتی گشتی ئەم بڕیارە دراوە، لێرەدا بریارێكی زۆر گرنگ دەكەوێتە بەر دەستی دایكان و باوكان كەوا لام وایە هیچی كەمتر نییە لە بڕیارەكەی حكوومەت.\n(كردنەوەی خەتی Wi- Fi بۆ منداڵەكانمان بەشێوەیەكی بەردەوام ) دایكان و باوكان لەبەر ئایندەی منداڵەكانیان بە ناچاری پەنا بۆ ئەم رێگایە دەبەن خەتی Wi- Fi یان بۆ دەكەنەوە بۆ ئەوەی بە زەرەر بەسەریاندا نەشكێتەوە، هەندێك حاڵەتی مەترسیدار هەیە ئەگەر پێشتر بەبێ بەرنامە بچیتە ناوییەوە كۆمەڵێك مەترسی دروست دەكات هەم بۆ منداڵەكانیان هەم بۆ داهاتوی گەنجەكانمان و بۆ هەرزەكارەكانمان و دەبێت باجێكی زۆر بدەین، بۆیە دەبێت بە وریای بچینە ناو ئەم بارودۆخەوە، ئێمە لێرەدا رەفزی خوێندنی ئۆن لاین ناكەین، چونكە ناچاریەو ئەبێت قبولی بكەین، لێرەدا تیشك دەخەینە سەر ئەوەی چۆن وابكەین كەمترین زیانی هەبێت، بۆیە سەرەتا دەبێت بەرچاو روونبین لەسەر زیانەكانی، چونكە ئەگەر بەرچاو روونیمان هەبوو ئەتوانین تارادەیەك رێگری بكەین لە زیانەكانی، ئەو مەترسیانەی كەوا دیارن ئەوەیە كەوا زۆرینەی ماڵەكان كاتێ خەتی Wi- Fi بۆ مۆبایلەكان دەكەنەوە، هەندێك ریكلام بێ ویستی بەكارهێنەرەكە دێنە سەر شاشەی مۆبایلەكە ،كەوا ریكلامی ناشەرعی و ناشایستەن وە رێگە خۆشكەرن بۆ منداڵەكانیان تا رایان دەكێشیت بەرەو شتی تر هەر چەندە ماوەی ریكلامەكە كورتە و چەند چركەیەكە بەڵام هەر ئەو چەند چركەیە بەسە، كەوا لە مێشكی منداڵەكانیان خەزن بێت و كاریگەری خراپی لەسەر دروست بكات. ئێمە ئەزانین كەوا ئینتەر نێت و كۆمپیوتەر و مۆبایلە زیرەكەكان، چەندە سودیان هەیە و چەند بە كەلكن، بەڵام بەهۆی پێشوەچوونێكی بەرچاو لەم بوارانەدا وە هەبوونی چەند لایەنێكی خراپ لە نێو ئەم بوارانە، نەگەیشتی ئاستی رۆشەنبیری بەكارهێنەر بەتابەتی منداڵان بەو ئاستەی كەوا خەتێكی Wi- Fi بی سنوری بەرداوەمی هەبێت لە نێوان چوار دیواردا بە ویستی خۆی بەكاری بهێنی بە بیانوی خوێندنی ئۆن لاین، وە زیانەكانی تری بریتین لە زوو هەڵچوون و قەلەقی و دلەڕاوكی بەتایبەتی كاتێك خەتەكە نامێنی یاخود كەم دەبێت، وە زیانی تری ئەوەیە كە وا منداڵكانمان گۆشە گیر دەبن و تێكەڵی خێزان و كۆمەڵگا نابن لە داهاتوودا كەسێكی كۆمەلایەتی لی دەرناچێ لەگەڵ ئەوەی كەوا كاتەكانی نان خواردن و خەوتنی لێ تێك دەچێت ئەمانەو چەندینی تر زیانی هەبوونی خەتی Wi- Fi بێ سنورن بۆ منداڵەكانمان .\nچارەسەركردنی ئەم گرفتە دابەش دەبن بەسەر چەند لایەنێكی پەیوەندیدار بەم بابەتەوە، ئەوانیش دایكان و باوكان و ماوستایان بەتایبەتی، چونكە مەعلومە پرۆسەی پەروەردە تاك لایەن نیە دایكان و باوكان چەند بەرپرسیار دەبن بەهەمان شێوە دەزگاكانی راگەیاندن و مامۆستایان و توێژەران و دەروناسان بەشێكی بەرپرسیارەتیان لەسەرەو، دەبێت دایكان و باوكان بزانن كەوا لایەنی رۆحی منداڵەكانیان بەچی پڕ دەكەنەوە كاتێك منداڵەكانیان خەریكی بەكار هێنانی مۆبایل یان ئاپادن،لایەنی خۆشەویستی و سۆزداری منداڵەكانیان ئاگادار بن، پێویستە دایكان و باوكان پەروەردەكاری منداڵەكانیان بن نەك بەخێوكەر، وە چارەسەرێكی تر ماندوكردن منداڵەكانیان لە لایەنی مێشكیەوە، جا بە یاریەكانی كردنەوەی مێشك بێت یان هەر جۆرە یاریەكی تر كە وابكات خانەكانی مێشك بە زیندووی بمێنەوە، پێویستە دایكان و باوكان لەگەڵ دوو لایەن هەمیشە لە پێوەندیدا بن، لایەنی یەكەم شارەزایانی (ئای تی) بۆ لابردنی ئەو شتانەی دێنە سەر شاشەی ئایپاد یا مۆبایلی منداڵەكانیان، وەلایەنی دووم مامۆستایان بۆ ئەوەی بزانیت ئەمرۆ منداڵەكەی چەند كاتژمێر وانەی هەیە، دایكان و باوكان بێ ئاگانە بن لەوەی كەوا منداڵەكەیان لە ژوورەوە هەر خەریكی مۆبایل یان ئایپاد بێت بە بیانوی خوێندنی ئۆن لاین".


ئینستەگرام تایبەتمەندییەکی نوێ بۆ ستۆری تۆڕەکە زیاد دەکات – کەی ئای تی ئێن\nتۆڕە کۆمەڵایەتییەکان 19, شوبات 2019\nئینستەگرام تایبەتمەندییەکی نوێ بۆ ستۆری تۆڕەکە زیاد دەکات\nکۆمپانیای فەیسبووک بەردەوامە لە بەردەستکردنی تایبەتمەندییە نوێ و پێویستەکان بۆ تۆڕی ئینستەگرام، ئەمجارە کۆمپانیاکە دەیەوێت لە ڕێگای ستۆری بەکارهێنەرانەوە کۆمەک و یارمەتیدان بۆ ڕێکخراو و دامەزراوە قازانج نەویستەکان و چالاکییە پێویستەکان کۆ بکاتەوە.\nپێگەی TechCrunch چەند کۆدێکی لە نێو ئەپی ئینستەگرامی ئەندرۆیددا دۆزیوەتەوە کە ئاماژە بە زیادکردنی دوگمەیەکی نوێ بە ناوی Donation دەدات بۆ ستۆری. دوگمەکە تایبەتە بە بەخشینی پارە بۆ ڕێکخراو و دامەزراوە قازانج نەویستەکان کە بەکارهێنەران دەتوانن لە ڕێگای بەکارهێنانی دوگمەکەوە گەڕان بۆ ئەو ڕێکخراو و دامەزراوەیە ئەنجام بدەن و زیادی بکەن بۆ ستۆرییەکەیان، بەمەش دەتوانرێت لە ڕێگای زیادکردنی دوگمەکەوە بۆ ستۆری، هاوڕێکانت بڕە پارەی پێویست بۆ ڕێکخراو و دامەزراوە دیاریکراوەکە کۆ بکەنەوە.\nدوگمەکە پشتگیری لە گشت کارتە بانکییەکان دەکات. وە بەکارهێنەران پێویستە دەستبەجێ لەگەڵ بەکارهێنانی دوگمەکەدا، زانیارییەکانی کارتە بانکییەکانیان داخڵ بکەن. ئینستەگرام تایبەتمەندییەکەی پشتڕاست کردۆتەوە و ڕایگەیاندووە لە کۆتاییەکانی ئەمساڵدا بۆ سەرجەم بەکارهێنەرانی تۆڕەکە بەردەستی دەکات.\nپێشووتر و لە ساڵی 2013 فەیسبووک دوگمەی Donation ـی تایبەت بە کۆکردنەوەی پارە بۆ ڕێکخراو و دامەزراوە قازانج نەویستەکان بۆ پۆستەکانی تۆڕەکەی زیاد کرد. کە لە ڕێگایەوە توانی بڕی 1 ملیار دۆلار بۆ ئەو ڕێکخراو دامەزراوانە کۆبکاتەوە کە دوگمەکەیان بەکار هێنابوو.\nلە لایەکی ترەوە، هەندێک لە پێگەکان تایبەتمەندییە نوێیەکەی ئینستەگرام لەکەدار دەکەن و بە مەبەستی دزینی ژمارەی کارتە بانکییەکانی بەکارهێنەران لە لایەن فەیسبووکەوە ناوی دەبەن.\nتاگەکان ئینستەگرام Instagram تایبەتمەندی_نوێ تۆڕە کۆمەڵایەتییەکان فەیسبووک


سامانیه‌كان (٢٠٤-٣٩٥ك) – History Of Kurd\nپێنج شه‌ممه , ئایار 28 2020\nHome / مێژووى جیهان / شارستانیەت / سامانیه‌كان (٢٠٤-٣٩٥ك)\nگۆران حكيم 2016-11-24\tشارستانیەت, مێژووى جیهان لێدوان نووسین ناچالاککراوە لە سامانیه‌كان (٢٠٤-٣٩٥ك) 2,601 Views\nوه‌رگێرٍانی:نهاد جلال حبیب الله\nئه‌مانه ده‌درێنه‌وه پاڵ (سامان) ی باپیره‌یان كه یه‌كێكه له (دیهقان) ه فارسیه ناوداره‌كان، ئه‌وان له خێزانێكی هه‌ڵكه‌وتووی فارسیه‌وه ده‌كه‌ونه‌وه. نیشتمانی سه‌ره‌كیانشاری به‌ڵخ بوو، یه‌كه‌م په‌یوه‌ندی سامانیه‌كان به ده‌وڵه‌تی ئیسلامیه‌وه له سه‌رده‌می خه‌لیفه‌ی ئومه‌وی هیشامی كوڕی عه‌بدولمه‌لیكی كوڕی مه‌ڕواندا بوو (١٠٥- ١٢٥ك) كاتێ وه‌فدی نارد بوَ لای ئه‌سه‌دی عه‌بدووڵای قه‌سری بۆ خۆراسانی ئه‌و كات – كاتێ به شێوه‌یه‌كی گشتی هه‌رێمی خۆراسان و به شێوه‌یه‌كی تایبه‌تی به‌لخ پێكدادان و هێرشه دووباره‌بووه‌كانی تورك و دیهقانه‌كانی به خۆوه‌ده بینی- ئه‌مه‌یش سامانی ناچار كرد ڕابكات و په‌نا ببات بۆ لای ئه‌سه‌دی قه‌سری تا بیپارێزێ، ئه‌ویش به شێوه‌یه‌كی یه‌كسان په‌ناگه‌ی هه‌ریه‌ك له چه‌وساوه‌كانی عه‌ره‌ب و فارس بوو.٥ ئه‌ویش ڕێزی گرت و پاراستی و یارمه‌تیدا تا نه‌یاره‌كه‌ی ببه‌زێنێ و به‌لخی بۆ گێڕایه‌وه.٦ سامانیش له سه‌ر ده‌ستی ئه‌و ئیسلامی وه‌رگرت و وه‌ك وابه‌سته‌یی و خۆشه‌ویستی بۆی ناوی كوڕكه‌ی نا ئه‌سه‌د. ئه‌سه‌دی كوڕی سامان له ڕیزی هاوه‌ڵانی عه‌لی كوڕی عیسای كوڕی ماهان بوو كاتێ خه‌لیفه هارونه‌ڕه‌شید كاروباری خۆراسانی دایه ده‌ست، و له سه‌رده‌می ئه‌ودا كۆچی دوایی كرد. ٧\nله خیلافه‌تی مه‌ئموونیشدا (١٩٨ -٢١٨ك) چوار كوڕه‌كه‌ی ئه‌سه‌د له‌لایه‌ن خه‌لیفه مه‌ئموونه‌وه ڕێزو شكۆیان لێگیراو له‌خۆیانی نزیك كردنه‌وه و به‌هۆی دڵسۆزیان له‌خزمه‌تكردنی مه‌ئموندا به‌سه‌ر په‌رشتی خۆییه‌كی خستن. بۆیه داوای له والی خوراسان غه‌سانی كوڕی عه‌باد كرد تا به‌هه‌ریه‌كه‌یان هه‌رێمێكی گه‌وره له‌هه‌رێمه‌كانی وڵاتی ئه‌ودیو ڕووباریان پێبدات، ئه‌وكات نوح بوو به والی سه‌مه‌رقه‌ند، ئه‌حمه‌د والی فه‌رغانه، یه‌حیا والی شاش و ئه‌شرونه، ئیلیاس والی هوراه. ٢ئه‌وان توانیان بیسه‌لمێنن كه شیاوی ئه‌و به‌رپرسیارییه‌ته‌ن كه پێیان سپێردرا بوو به‌وه‌ی ئارامش و سه‌قامگیریان گێڕایه‌وه بۆ ئه‌و هه‌رێمانه‌و جه‌ختیان له‌سه‌ر ده‌سه‌لاَتی خیلافه‌تی عه‌بباسی له‌سه‌ر ئه‌وان ده‌كرده‌وه ، وای لێهات ئه‌و هه‌رێمانه وه‌ك پێشتر له‌و ماوه‌یه بوونه نیشتمانێك بۆ بزووتنه‌وه‌كانی هه‌ڵگه‌ڕانه‌وه‌و سه‌ركه‌شی دژ به خیلافه‌ت، له‌گه‌ڵ هه‌موو ئه‌وانه‌دا توانیان قه‌ڵه‌مڕه‌وی خۆیان له هه‌رێمی ئه‌ودیو ڕووباردا پته‌و بكه‌ن و به‌وه‌یش پێگه‌یه‌كی بالاَو شان و شكۆ و ناوبانگێكی جوانیان له‌به‌شه‌كانی هه‌رێمه‌كه‌دا به‌ده‌ستهێنا، ٣ له‌ناو ئه‌و چوار برایه‌دا ئه‌حمه‌د ده‌ركه‌وت و فه‌رمانڕه‌وایی فه‌رغانه‌و شاش و به‌شێ له صه‌غد و سه‌مه‌رقه‌ندی كه‌وته ده‌ست و به‌رده‌وام تا كاتی مردنی له‌ساڵی(٢٥٠ك)، فه‌رمانڕه‌وایی ناوچه‌كه‌ی ده‌كرد،٤ له‌دوای خۆی نه‌سری كوڕی هاته شوێنی و تا ساڵی(٢٥٩ك) فه‌رمانڕه‌وایی ناوچه‌كه‌ی ده‌كردو ڕاسته‌و خۆ شوێنكه‌وته‌ی خیلافه‌ت بوو تا كۆتایی هاتنی فه‌رمانڕه‌وایی تاهیرییه‌كان له‌وێدا. ٥له‌ساڵی(٢٦٣ك)، دا خه‌لیفه موعته‌مید، نه‌سری كوڕی ئه‌حمه‌دی بۆ والیه‌تی هه‌موو وڵاتی ئه‌ودیو ڕووبار ده‌ستنیشان كرد ، ئه‌ویش پایه‌كانی ویلایه‌ت و فه‌رمانڕه‌وایی له قۆناغێكی زۆر گرنگی مێژویی سامانیه‌كاندا گرته‌ده‌ست ده‌توانرێ ئه‌و ماوه‌یه سه‌ره‌تای دروستی به‌رپا بوونی ده‌وڵه‌تی سامانی دابنرێت. بارودۆخه‌كانی ئه‌و هه‌رێمه دوور له‌مه‌ڵبه‌ندی خیلافه‌تی عه‌بباسی هه‌لێكی بۆ سامانیه‌كان ڕه‌خساند تا له‌و ماوه‌یه‌دا له‌وێ فه‌رمانڕه‌وایی خۆیان جێگیر و پته‌و بكه‌ن، به‌وه نیمچه سه‌ربه‌خۆییه‌كیان هه‌بوو و به‌رپرسیارێتی پاراستنی زه‌ووییه ئیسلامیه‌كانیان گرته ئه‌ستۆی خۆیان، به‌هۆی ئاسایشی به‌رده‌وامی بازرگانی و هاتنی كالاَ جۆربه‌جۆره‌كان بۆ ناوچه‌كانیان توانیان سه‌قامگیریه‌كی سیاسی و ئابووری وا بۆ خۆیان بهێننه دی كه وایكرد دواتر به‌ره‌و خوراسان بچن. ٦\nPrevious جەنگ و ململانێ ناوخۆییەكانی ئەمریكا لەسەدەی نۆزدەدا\nNext (فەتحی قوستەنتینیە)


کوردیپێدیا - تەڤگەری ئازادی: دەبێت برینەکانی شەنگال ساڕێژ بکرێت نەک جارێکیتر شەهید بکرێتەوە\n📝 تەڤگەری ئازادی: دەبێت برینەکانی شەنگال ساڕێژ بکرێت نەک جارێکیتر شەهید بکرێتەوە | پۆل: بەڵگەنامەکان | زمانی بابەت: 🏳 کوردیی ناوەڕاست\nتەڤگەری ئازادی: دەبێت برینەکانی شەنگال ساڕێژ بکرێت نەک جارێکیتر شەهید بکرێت...\nشەنگال دەبێت برینەکانی ساڕێژ بکرێت، نەک جارێکی تر شەهید بکرێتەوە\nلەمێژووی ڕابردوودا 74 جار فەرمان و کۆمەڵکوژیی لەسەر شەنگال بەڕێوە براوە، دواهەمینیشیان لە3/8/ 2014 و بەدەستی چەتەکانی داعشداعش و بەپیلانی هەندێ هێزی نێودەوڵەتی و هەرێمی و بەتایبەتیش دەوڵەتی تورکیا بەڕێوە چوو. له و فەرمانەدا زیاتر لە 5000 کەس لە خەڵکی شەنگال و دەورووبەری کۆمەڵکوژکران، ئه و کارەساتەش ویژدانی کۆمەڵگەی نێودەوڵەتی خسته ژێر بەرپرسیارێتی و تاکو ئاوڕێکی لێبدەنەوە، لەوەش گرنگتر خەڵکی ئێمەی ئێزدی و بەپاڵپشتی هەندێ هێزی کوردی توانییان خۆیان بپارێزرێن و خاوەندارێتی لە باوەڕ و خاک و خەڵکی خۆیان بکەن. لەئێستاشدا خاوەن هێزی پاراستنی خۆیانن و لەخۆبەڕێکخستن کردنیاندا ئێستا بوونەتە خاوەن ئیدارەیەکی خۆماڵی و خۆبەڕێوەبەر.\nبەڵام دیارە هەموو ئەوانەی نەیانویستووە خاوەندارێتی لەخۆیان بکەن، بەم کارەی ئێزدیەکان نارەحەتن و لەهەوڵی ئەودان جارێکی تر ئه و ئیرادەیە تێکبشکێنن، ئێمە پێمانوایە جێگەی رەخنەیه و شەرمەزارییە، کە له ئێستادا هیچ هێزێک ماف بەخۆی بدات هێرشی سەر گەلی ئێمەی کورد لە شەنگال بکات. مێژووی رابردووش ئەوەی سەلماندووە هیچ هێزێک نەیتوانیوە پارێزگاری لە خەڵکی ئێمەی ئێزدی بکات، بەهێزەکانی عێراق و هەرێمی کوردستانیشەوە، مافێکی ڕەواشە هەر پێکهاته و باوەڕمەندیەکیش لەچوارچێوەی پاراستنی خۆیدا هێزی پاراستنی خۆی هەبێت، بەتایبەتیش لەئێستادا ناوچەکە لەنائارامی دایە و بەدۆخێکی شەڕ و ئاڵۆزیدا تێپەڕ دەبێت و هێشتاش برینەکانی کارەساتی کۆمەڵکوژی شەنگال ساڕێژ نەبووە و دیلەکانیان لە دەستی داعش رزگاریان نەبووە و گۆڕە بەکۆمەڵەکان هەڵنەدراونەتەوە، هێشتاش ئاوارەکانی شەنگال و دەوروبەری نەگەڕێنراونەتەوە شوێنی خۆیان. بەڵام هێرش دەکرێتەوه سەر شەنگال.\nئێمە پێمان وایە ئەوە کاریگەری دەستی دەرەکییه و دەسەڵاتدارانی عێراق دەبێت خۆیان له و کاریگەرییەیان رزگاربکەن، بەتایبەتی ئەوانەی گشت عێراق و شەنگالیشیان ڕووبەڕووی ئه و کارەستانە کردەوە، دەبێت لەئێستادا ڕەوایی بدرێت بەخۆپاراستنی ئێزدیەکان و ئەوەی پێویستە لەئێستادا بکرێت گەڕانەوەی ئاوارەکان و ئاوەدانکردنەوەی شەنگال و ئه و ناوچانەیە، ڕزگارکردنی دیل و گەڕان بەدوای ونبووەکاندا، نەک هێرش کردن بۆسەر شەنگال.\nبۆیە داوا دەکەین دەسەڵاتدارانی عێراق و هەموو هێزە ئازادیخواز و دیموکراتی خوازەکان هەرچی زووە ڕۆڵی خویان ببینن له ئاسایی کردنەوەی ئه و دۆخەدا، گرنگیشە هەر هێزێک لەوە تێبگات ئەوان توانییان خۆیان ڕزگار بکەن و دەبێت ئه و هێزەش بەفەرمی بناسێنرێت، تاوەکو ئەوکاتەی گرنتی پاراستنی ئێزدیەکان دەکرێت و دەبێت ئه و ڕاستیەش قەبوڵ بکرێت کە ئه و ئیدارە خۆبەڕێوەبەرییەی لەشەنگال و ناوچەکە هەیە بەرهەمی ڕەنج و تێکۆشانی خۆیانه و دەبێت پەسەند بکرێت.\n➕ ئەم بابەتە لەلایەن: (هاوڕێ باخەوان)ەوە لە: Mar 20 2019 7:52PM تۆمارکراوە


مەککەین: دیکتاتۆرەکان بە سەرکوتکردنی چاپەمەنی ئازاد دەستیاپێکرد\nسیناتۆری ئەمەریکا جۆن مەککەین بەرگری لە میدیا دەکات دژ بە دواین هێرشی سەرۆک دانۆڵد ترامپ، و هۆشداری دەدات سەرکوتکردنی ڕۆژنامەگەری ئازاد شێوازی دەسپێکردنی دیکتاتۆر بوو.\nئەو سیناتۆرە کۆمارییەی ولایەتی ئەریزۆنا کە زۆر جار ڕەخنە لە سەرۆک ترامپ دەگرێت، وەڵامی تویتێکی ترامپی دایەوە کە میدیا تاوانبار دەکات بەوەی کە " دوژمنی خەڵکی ئەمەریکان."\nلە بەشێکی وتووێژەکەی جۆن مەککەین لەگەڵ بەرنامەی Meet The Press ی کەناڵی تەلەفیزیۆنی NBC کە لە ڕۆژی یەکشەممە بڵاو کراوەتەوە دەڵێت سیستەمی جیهانی پاش جەنگی دووهەمی جیهان لەسەر بنچینەی ئازادی ڕاگەیاندن بونیاد نرا.\nجۆن مەککەین بە چەک تۆد کە وتووێژەکەی لەگەڵدا دەکات دەڵێت " من ڕقم لە چاپەمەنییە، بە تایبەتی تۆ، بەڵام ڕاستیەکە ئەوەیە کە ئێوەمان دەوێت. ئێمە چاپەمەنی ئازادمان دەوێت. دەبێت هەمانبێت ئەمە گرنگە."\nئەو گوتیشی " ئەگەر بتەوێت بپارێزرێت زۆر بە جدی قسە دەکەم، ئەگەر بتەوێت دیموکراسی بپارێزیت، هەر وەکو دەزانین، دەبێت پێویستە چاپەمەنی ئازاد و زۆربەی جار دژبەریشت هەبێت. و بەبێ ئەمە لەوە دەترسم بە تێپەڕبوونی کات بەسێکی زۆری ئازادی تاکەکەسیمان لە دەست بدەین. بەم شێوەیەش دیکتاتۆرەکان دەستیان پێکرد."\nجۆن مەککەین باسی لە مێژوو کرد و گوتی " ئەوان بە سەرکوتکردنی ڕۆژنامەگەری ئازاد دەستیان پێکرد. کاتێک دەگەڕێنەوە بۆ مێژوو دەبینین یەکەم شتی کە دیکتاتۆرەکان کردویانە چاپەمەنیان داختووە. من ئەوە ناڵێم کە سەرۆک ترامپ دەیەوێت ببێت بە دیکتاتۆرێک. تەنها دەمەوێت ئەوە بڵێم کە پێویستە لە مێژۆوە وانە فێر بین."\nسیناتۆر جێین شاهینی دیموکراتی ولایەتی نیو هامشەریش لەو کۆنفرانسەی ڕۆژی یەکشەممەدا گوتی ئەویش نیگەران لەمەڕ لێدوانەکانی ترامپ.\nشاهین گوتی " مەترسی ڕاستەقینە ڕەخنەکانی سەرۆکە لە میدیا، چاپەمەنی ئازاد زۆر گرنگە بۆ هێشتنەوەی دیموکراسی و هەوڵەکانی سەرۆک بۆ بنکۆڵکردن و بەکارهێنانی میدیا زۆر مەترسیدارە".\nئەم لێدوانانەی یاسادانەرانی ئەمەریکا دوابەدوای تویتەکانی سەرۆک تامپ و ڕۆژێک پاش ئەوە بوو کە لە کۆنفرانسێکی ڕۆژنامەگەریدا بە بەردەوامی ڕەخنەی لە ڕۆژنامەوانان گرت لەسەر کارەکانی کۆشکی سپی و دزەکردنی وتووێژەکەی لەگەڵ ڕێبەرانی مەکسیک و ئوسترالیا.\nڕاوێژکاری ئەلمانیا ئەنگێلا مێرکڵیش لە کۆنفرانسەکەی ڕۆژی یەکشممەدا جەختی کردەوە لە گرنگی ڕۆژنامەگەری ئازاد و گوتی " من ڕێزێکی زۆرم هەیە بۆ ڕۆژنامەوانان. هەمیشە بەرەنجامی باشمان هەبووە بە پشتبەستن بە ڕێزی دوولایەنە بەلایەنی کەم لە ئەڵمانیا."


چیرۆكی ئه‌و منداڵه‌ی له وتاره‌كه‌ی تره‌مپدا خه‌وی لێ كه‌وتوه\n6/2/2019 - 21:39\nیه‌ك كاتژمێر و 20 خوله‌ك خه‌وی لێ كه‌وت\nوێنه‌ی منداڵێك كه له قوڵای نوستندا بووه له كاتی خوێندنه‌وه‌ی ڕاپۆرتێكی تایبه‌تی له كۆنگرێس له لایه‌ن دۆناڵد تره‌مپه‌وه زۆر خێرا له‌نێوان به‌كارهێنه‌رانی تۆڕه كۆمه‌ڵایه‌تیه‌كان بڵاوبویه‌وه.\nچاوی كامێراكان كه له‌و دانیشتنه‌دا ئاماده بوو وێنه‌ی ئه‌م منداڵه‌یان گرت ، جوشوا تره‌مپ ی ته‌مه‌ن 11 ساڵ كه سه‌ری له‌سه‌ر كورسیه‌كه خواربۆته‌وه ماوه‌ی یه‌ك كاتژمێر و 20 خوله‌ك خه‌وی لێ كه‌وت.\nجوشوا له ویلایه‌تی دیلاوێر ده‌ژی و یه‌كێك بووه له میوانه‌كانی خانمی یه‌كه‌می ئه‌مه‌ریكا "میلانیا تره‌مپ" بۆ ئه‌وه‌ی له میوانداری خوێندنه‌وه‌ی ڕاپۆرتی كۆنگرێس له‌گه‌ڵ گریس ئه‌لین ی ته‌مه‌ن 10 ساڵ ئاماده بێت.\nباوكی ئه‌م منداڵه ده‌ڵێت" به‌هۆی ئه‌وه‌ی ناوی من تره‌مپه له لایه‌ن منداڵه‌كانی خوێندنگه‌كه‌یه‌وه به‌رده‌وام هه‌ڕه‌شه‌ی لێ ده‌كرێت و ده‌ترسێنرێت و به منداڵی پیاوه گه‌لحۆكه بانگ ده‌كرێت له‌گه‌ڵ ئه‌وه‌ی ئێمه هیچ نزیكی و دۆستایه‌تیه‌كمان نییه له‌گه‌ڵ سه‌رۆكی وڵاته یه‌كگرتوه‌كانی ئه‌مه‌ریكا دۆناڵد تره‌مپ"\nگریس ئه‌لین ئه‌و كچه‌ی لای جوشوا دانیشتوه یه‌كێكه له‌و منداڵانه‌ی له نه‌خۆشی شێرپه‌نجه چاكبۆته‌وه و باسی له‌و پێشكه‌وتانه كردوه كه له‌بواری پزیشكیدا له كاتی ده‌سڵاتدارێتی تره‌مپه‌وه هاتۆته دی.


لێبڕینی موچە دەمێنێت و رێژەكە كەمدەكرێـتەوە\nئەمڕۆ ئەنجومەنی وەزیرانی هەرێمی كوردستان كوردستان گفتوگۆ لەسەر پرۆژە یاسای بودجە دەكات، وەزیری دارایی لەدەرەوەی وڵاتە (دوبەی)و بەشداری كۆبوونەوەكە ناكات، لێبڕینی موچە دەمێنێت بەڵام رێژەكە كەمدەكرێتەوە بۆ نزیكەی (10%).\nبە پێی زانیارییەكانی (درەو) لە كۆبونەوەكەی ئەمڕۆی ئەنجومەنی وەزیرانی هەرێمی كوردستاندا گفتوگۆ لەسەر دوو بڕگە دەكرێت:\nیەكەم: گفتوگۆكردن لەسەر پرسی یاسای بودجەی عێراق و پشكی هەرێم و پابەندی هەرێم لەو یاسایەدا، قوباد تاڵەبانی جێگری سەرۆك وەزیران ووردەكارییەكانی رێككەوتنەكە دەخاتە روو، بەڵام لەلایەن وەزیری سامانە سروشتیەكان و وەزیری داراییەوە ووردەكارییەكان سەبارەت بە پابەندیەكانی هەرێمی كوردستان لەبارەی بودجەو نەوتەوە دەخرێتە روو.\nدووەم: گفتوگۆكردن لەسەر رەشنوسی یاسای بودجەی هەرێمی كوردستان بۆ ساڵی 2021، گفتوگۆكە لەلایەن وەزیری دارایی و لیژنەی ئامادەكاری رەشنوسی پرۆژە یاسای بودجەی هەرێمەوە دەخرێتە روو.\nبە پێی بەدواداچوونەكانی (درەو) ئاوات شێخ جەناب وەزیری دارایی هەرێمی كوردستان بە سەردانێك لە وڵاتی دوبەیەو بەشداری كۆبونەوەكە نابێت.\n(درەو) لەسەرچاوەیەكی ئەنجومەنی وەزیرانەوە دەستی كەوتووە كە حكومەتی هەرێمی كوردستان لێبڕینی موچە لانابات بە بیانوی ئەوەی هێشتا داهاتەكانی هەرێمی كوردستان نەگەیشتووەتە ئەوەی بەشی موچەی تەواوەتی موچەخۆرانی هەرێمی كوردستان بكات كە مانگانە (894 ملیار) دینارە، بۆیە لێبڕین دەمێنیت بەڵام رێژەكەی كەمدەكرێتەوە بۆ نزیكەی (10% بۆ 14%) بەو پێیەی داهاتی بەردەست حكومەتی هەرێمی كوردستان نزیك دەبێتەوە لە (800 ملیار) دینار و (90 ملیار) دینار كورتهێنانی دەبێت بۆ موچە، سەرچاوەكەی (درەو) ئەوەشی راگەیاند لەم قۆناغەشدا لێبڕینی موچە دەمێنێت.


ڕێنێ زێلوگر - ویکیپیدیا، ئینسایکڵۆپیدیای ئازاد\nبە ئینگلیزی: Renée Zellweger\n(١٩٦٩-٠٤-٢٥) ٢٥ی نیسانی ١٩٦٩ (تەمەن ٥٣ ساڵ)\nKaty، ویلایەتە یەکگرتووەکانی ئەمریکا\nجیم کاری، Doyle Bramhall II، Ant Anstead، Jack White، بڕادلی کووپەر\nئەکتەری فیلم، ئەکتەر، ئەکتەری دۆبلێر، بەرهەمهێنەر\nUniversity of Texas at Austin، Katy High School\nخەڵاتی ئۆسکار باشترین خانمەئەکتەر، خەڵاتی ئۆسکار باشترین خانمەئەکتەر، خەڵاتی ئۆسکار بۆ باشترین خانمەئەکتەری پاڵپشت، European Film Award – People's Choice Award for Best European Film، خەڵاتی ئۆسکار باشترین خانمەئەکتەر\nڕێنێ کاتلین زێلوگر (لە دایکبووی ٢٥ی نیسانی ١٩٦٥) ئەو لەماوەی کارکردنیدا، چەند خەڵاتێکی بردووەتەوە، لە نێویاندا دوو جار خەڵاتی ئۆسکار، ھەروەھا چوار جار خەڵاتی گۆڵدن گلۆب. لە ساڵی ٢٠٠٧، ناوی وەک یەکێک لە گرانترین خانمە ئەکتەرانی جیھان ھات.\nڕێنێ لە تێکساس لە دایک بووە، بەشی ئەدەبیاتی ئینگلیزی لە زانکۆی تەکساس لە ئۆستن تەواو کردووە. لە سەرەتادا نیازی ئەوەی ھەبوو ببێتە ڕۆژنامەنووس، بەڵام دواتر پەلکێشی ناو بواری نواندن بوو. ئەو لە ساڵی ١٩٩٣، بۆیەکەمینجار لە فیلمی (Dazed and Confused) بە ڕۆڵێکی کورت دەرکەوت. لە ساڵی ١٩٩٤، بۆیەکەمینجار بەڕۆڵی سەرەکی لە فیلمی (Texas Chainsaw Massacre: The Next Generation) بەشداری کرد. لە ساڵی ٢٠٠٠، بەھۆی بەشداریکردنی لە فیلمی پەرستیار بێتی، یەکەمین خەڵاتی گۆڵدن گلۆبی بەدەست ھێنا.\nڕێنێ لە ساڵی ٢٠٠٠، لە فیلمی چیای سارد بەشداری کرد، بەھۆی فیلمەکەوە خەڵاتی ئۆسکاری بۆ باشترین خانمەکتەری پاڵپشتی بەدەستھێنا. لە ساڵی ٢٠١٩، لە فیلمی ژیاننامەیی جودی دەرکەوت، بەھۆی ئەم فیلمەشەوە دووەم خەڵاتی ئۆسکاری بەدەستھێنا، بەڵام ئەمجارەیان لە پۆلینی باشترین خانمەکتەر. لە ٢٤ی ئایاری ٢٠٠٥، ناوی ڕێنێ لە مەرمەڕەی بەناوبانگی ھۆلیوود لە شێوەی ئەستێرە نووسرا.\nڕێنێ لە ساڵانی ١٩٩٩ و ٢٠٠٠ مارەبڕی جیم کاری بوو. لە ساڵی ٢٠٠٣، لە پەیوەندییەکی کورت بوو لەگەڵ گۆرانیبێژی ئەمریکی جاک وایت. لە ئایاری ٢٠٠٤، ڕێنێ ھاوسەرگیری لەگەڵ کینی چیزنی ئەنجامدا. دوای چوار مانگ ھاوسەرگیرییەکەیان ڕەت کردەوە. لە ماوەی ٢٠٠٩ بۆ ٢٠١١، پەیوەندی خۆشەویستی ھەبوو لەگەڵ برادلی کووپەر. لە ماوەی ٢٠١٢ بۆ ٢٠١٩، لە پەیوەندی دابووە لەگەڵ مۆسیقار دۆیل براھماڵی دووەم.\nلە ساڵی ٢٠١٥، ڕێنێ لە کەمپەینێک بۆ ڕووبەڕوو بوونەوەی ڤایرۆسی ئایدز بەشداری کرد.\n^ Magazine, Editors of Time (November 27, 2007). Time: Almanac 2008. ISBN 978-1-933821-21-4. ڕاگرتنی CS1: دەقی زیادە:پێرستی نووسەران (link)\n^ "Renee Zellweger - RENEE ZELLWEGER receives Star on the 'Walk of Fame' Hollywood, Ca (1442656)". buddytv.com. Archived from the original on June 23, 2015. Retrieved June 23, 2015. ٢٣ی حوزەیرانی ٢٠١٥ لە وەیبەک مەشین، ئەرشیڤ کراوە.\n^ Warrick, Pamela (December 27, 2004). "Renée Zellweger and Rocker Boyfriend Split". People. Retrieved December 19, 2014. ١٨ی کانوونی دووەمی ٢٠١٥ لە وەیبەک مەشین، ئەرشیڤ کراوە.\n^ "Renee Zellweger, Bradley Cooper Split: People.com". People.\n^ "Swiss Government AIDs campaign" April 30, 2010 لە وەیبەک مەشین، ئەرشیڤ کراوە. (Flash: click "Campaign", then choose "2005")\nوەرگیراو لە «https://ckb.wikipedia.org/w/index.php?title=ڕێنێ_زێلوگر&oldid=904774»


لێکۆڵەرانی کارەساتی بەلەمەکەی موسڵ لەلایەن میلیشیاکانەوە فشاریان لێدەکرێت\nئەنبار چاره‌سه‌ری ئایدۆلۆژیای تووندڕەوی ده‌كات دوای داعش\nشەڕ و هێرشە ئاسمانییەکان لە باشوری ئیدلیب چڕدەبنەوە\nمیلیشیاکانی سەر بە ئێران دەستیان بەسەر هەندێك ماڵی خەڵكدا گرتووە لە گەڕەکی زەنجیلی. [حەسەن عوبێدی / دیارونا]\nهەرچەندە مانگێك زیاتر تێپەڕیوە بەسەر دامەزراندنی لیژنەیەکی دۆزینەوەی راستیەکاندا لەلایەن کاربەدەستانی عێراقەوە بۆ لێکۆڵینەوە لە رووداوی بەلەمەکەی موسڵ لە 21 ئازار، هیچ ئەنجامێك رانەگەیەنراوە.\nبەگوێرەی هەندێك بەرپرسی خۆجێی کە بۆ دیارونا دووان، ئەندامانی لیژنەکە فشاریان لێکراوە لێکۆڵینەوەکە بەلاڕێدا بەرن یان بەرپرسیارێتی لەسەر هەندێك کەسایەتی سەر بە میلیشیاکانی سەر بە ئێران لابەرن.\nنقومبوونی بەلەمێك کە لە دیجلە دەپەڕیەوە لە موسڵ -- رووداوێك کە نزیکەی 120 کەسی تێدا مرد -- تیشکی خستۆتە سەرئەو گەندەڵییەی ئەو ناوچانەی عێراقی ته‌نیوه‌ته‌وه‌کە میلیشیاکان ده‌سه‌ڵاتیان لێی هەیە.\nئەندامانی لیوای ئەبو فەزڵ عەباسی سەر بە ئێران لە حەمام عەلیلی باشوری موسڵ دەبینرێن. [حەسەن عوبێدی / دیارونا]\nئەندامێکی ئەنجومەنی پارێزگای نەینەوا کە بە مەرجی ناونەهێنان قسەیکرد بە دیارونای وت لێکۆڵینەوەکە تەواوکراوە.\nوتی بەڵام ئەنجامەکان رانەگەیەندراون لەبەرئەوەی "فشار هەیە بۆ سڕینەوەی ناوی ئەو کەسایەتیانەی بەشداربوون لە رووداوەکەدا، تا رێگری بکرێت لەوەی بچنە دادگا".\nبەگوێرەی ئەو بەرپرسە، چەندین ئەندامی میلیشیاكان ناویان لە لێکۆڵینەوەکەدا هاتووە وەك هاوبەشی رەیان حەدیدی، وەبەرهێنێكی جەزیرە سیاحیە (دوورگەی گەشتیاری) کە رووداوەکەی لێ روودا.\nوتی ئه‌و ئەندامی میلیشیانه تۆمەتبارکراون بە "بەربەست دروستکردن بۆ کاری لیژنەی بەرگری شارستانی کە سەرپەرشتی مەرجەکانی سەلامەتی دەکات".\n'پارەی پاراستن' بۆ میلیشیاکان\nبەرپرسەکە وتی حەدیدی ددانی نا بەوەدا كه لانیکەم 30 لەسەدی پارەی مانگانەی دوورگە گەشتیاریەکەی داوە بە میلیشیا چەکدارەکان "لە بەرامبەر پاراستن و پشتیوانی و رێپێدانی بۆ بەردەوامبوون لە کارکردن".\nوتی: "ئەمە هۆکاری سەرەکیە بەوەی ئەنجامی لێکۆڵینەوەکە رانەگەیەنراوە."\nوتیشی هەندێك لایەن دەیانەوێت ناوی ئەو ئەندام میلیشیانه بسڕدرێتەوە و تۆمەتەکە سنووردار بکرێت بۆ حەدیدی و کارمەندانی بەلەمەکە و ئەو دەزگا حکومیانەی مۆڵەتیان داوە بە بەلەمەکان.\nوتی تائێستا تەنیا 13 کەس دەستگیرکراون و "حەیدەر سەیدی یان کەریم مەولای میلیشیای عەسائیب ئەهل حەقیان تێدانیە، کە ناویان هاتبوو وەك بەشدار لە کارەساتەکەدا".\nبەرپرسەکە وتی سەرکردەی میلیشیای سەید شوهەدا، سەید عەباسیش کە نوسینگەیەکی لە دوورگەکە هەیە، ناوی لە لێکۆڵینەوەکەدا هاتووە لەبەر دابینکردنی پارێزگاری بۆ خاوەنی هاوینەهەوارەکە و بەربەستدروستکردن لەبەردەم هەنگاوەکانی سەلامەتیدا کە لەلایەن بەرپرسانەوە نراون.\nوتی عەباس "تەنانەت رێگریی کرد لە کاری تیمەکانی پشکنین کە پشکنینیان بۆ كوشك و چێشتخانەکانی" هاوینەهەوارەکە دەکرد.\nلێكۆڵەران فشاریان لێدەکرێت وازبهێنن\nئەندامێكی پێشووی ئەنجومەنی قەزای موسڵ، محەمەد حەمدانی وتی چەندین ئەفسەری ئەمنی لابراون لە لێکۆڵینەوەی رووداوی بەلەمەکەدا لەسەر داوای خۆیان دوای ئەوەی فشاریان کراوەتە سەر.\nحه‌مدانی بە دیارونای وت پێشتر شتی وا لە لێکۆڵینەوەی دیکە روویداوە.\nوتی لێکۆڵینەوەکان "بەشداریی لایەنە چەکدارەکانی پەیوەندیدار بە ئێرانیان دەرخست" وەك عەسائیب ئەهل حەق، حەرەکه‌ت نوجەبا، کەتائیب حیزبوڵا و سەید شوهەدا و هەندێکی دیکەش.\nوتی ئەم میلیشیایانە تێوەگلاون لە قاچاخچێتی نەوت و شمەك لەنێوان عێراق و سوریادا، پارەکێشانەوە لە مەدەنیەکان و سەپاندنی سەرانە.\nبەگوێرەی حەمدانی، ئەم میلیشیایانە "لەدوای داعشەوە جدیترین هەڕەشەن بۆ سەقامگیری و ئاسایشی نەینەوا".\nعەسائیب ئەهل حەق تێوەگلاوە\nپەرلەمانتاری عێراقی لە پارێزگای نەینەوا، ئیخلاس دولێمی، عەسائیب ئەهل حەقی تۆمەتبارکرد بەوەی تێوەگلابوو لە رووداوی نقومبوونی بەلەمەکەی موسڵ.\nوتی: "بەرپرسە ئەمنیەکانی شارەکە ددانیان نا بەوەدا كه ناتوانن تێوەگلاوان بەرپرس رابگرن لەبەرئەوەی عەسائیب ئەهل حەق خاوەندارێتیی [لە جەزیرە سیاحیە] هەیە بەهۆی گرێبەستێکی فەرمییەوە."\nلە لێدوانێکدا له 23 ئازار بۆ ماڵپەڕی رووداو، دولێمی وتی نقومبوونی بەلەمەکە بەهۆی گەندەڵی ئەمنییەوە بووە و ئاماژەیکرد بەوەی بەلەمەکە لەلایەن وەبەرهێنەران و چەند لایەنێکی دیکەوە خاوەندارێتی دەکرا، لەنێویاندا عەسائیب ئەهل حەق.\nوتی عەسائیب ئەهل حەق خاوەنی 30 لەسەدی جەزیرە سیاحیە، لەکاتێکدا وەبەرهێنەران خاوەنی 70 لەسەدان، وتیشی فەرماندەی ئۆپەراسیۆنەکان و بەڕێوبەری پۆلیس نەیانتوانیوە دەستێوەردان بکەن لەم لێکۆڵینەوەیەدا لەبەرئەوەی عەسائیب ئەهل حەق تیایدا بەشدارە.\nدولێمی میلیشیاکەی تۆمەتبارکرد بە دەستبەسەراگرتنی چەند پارچە زەوییەك لە نەینەوا تا بەکاریانبهێنێت وەك بنکە بۆ نوسینگە ئابورییەکانی و داوای لە بەڕێوبەرانی شارەوانی کرد هەموو ئاڵوگۆڕە فەرمییەکانیان رابگرێت کە لە 2014وە ئەنجامیانداوە، لەبەرئەوەی وتی گوایە نایاسایین.\nسوپاس بۆ ئه‌م هه‌واڵه باش و خۆش و نه‌رمه. به‌ڵام، میلیشیاكان هیچ په‌یوه‌ندییه‌كیان نیه به ناوچه‌كانی عێراقه‌وه. دووباره سوپاس.\nگەندەڵی لەڕادەبەدەر لەسایەی میلیشیا عێراقیەکانی سەر بە ئێراندا\nمیلیشیاکانی هەواداری ئێران "نوسینگه‌كانی بازرگانی" دەکەنەوە لەو ناوچانه‌ی لەده‌ست داعش رزگارکراون بۆئەوەی کۆنترۆڵی چالاکی بازرگانی بکەن.\nبێتاوانیی فه‌لاحی ده‌نگۆكانی ئێران بێده‌نگده‌كات ئامێره میدیاییه‌كه‌ی داعش بێدەنگە دوای پوکانەوەی گروپەکە پاشماوه‌كانی داعش دووچاری شكستێكی گه‌وره ده‌بنه‌وه له بیابانی روتبه


Central Kurdish in iOS 7 | kurditgroup\nCentral Kurdish in iOS 7\nimage.jpg 157.68 ک.ب.\nلە دواین وەشانی ئای ئۆ ئێس 7 ئاپل لە بەشی international دا کات بە کوردی کرا\nئامەو لەوس وەشانە پتی -ێ ی ناوبەند چاککراوە کە پێشتر کاکە ھیوا باسی کردبوو\nلە ساڵنامە/ڕۆژژمێرەکەشدا وشە و پیتی کوردی دەبینرێت.\nدەستان خۆش، لە GMی پەرەپێدەراندا نەبوو :)\n3 / Bakhtyar_music\nمن زۆر دەمێکە کیشەی فۆنتی کوردیم چارەسەر کردووە بەڵام ویستم ئەمەتەنها بۆخۆم نەبێت وە خەڵکی تریش سود لەمە وەربگرن بۆیە بۆ زیاتر خزمەتکردن بە زمانی کوردی و بنبڕکردنی ئەم کێشەیە هەستام پەیوەندیم کرد بە ئەپڵ بە دەیان جار ئیمەیڵم بۆ ناردون و کێشەکەم بۆڕون کردونەتەوە و فۆنتەکانم بۆ ناردوون بەئیمەیڵ کە ئەوکات تازە ئایئۆئێسی٧ بێتای١ هاتبوو، ویستم هەرچۆنێکبێت تا کو بێتای٦ ئەم کێشەیە چارەسەر بکرێت خۆشبەختانە بۆ بێتای٣ کێشەی فۆنتەکەیان چارەسەرکرد. ئەمەش چەندوێنەیەکە لە ئیمەیڵەکانم لەگەڵ وەڵامی ئەپڵ. پێشتریش لەم بەشە ئەم کێشەیە باسکرابوو فۆنتەکانم دانابوو هاوڕێیان سودیان لێوەرگرتبوو. http://kurditgroup.org/t/microsoft-office-mac\nمەسەلەکە پەیوەندی بە فۆنت نیە. وابزانم هەر ئەمەش بەکار هاتوە https://en.wikipedia.org/wiki/ISO_639_macrolanguage#kur ئەمە لە iOS6 کوردی هێشتا پێناسە نەکراوە وەک زمان بۆ دانانی Localization String file. بەڵام لە لۆکاڵ لیست هەیە. لە بەستەری یەکەم ku ئەبینیت؟ و لە بەستەری دوەمیش CKB (کە هی DP6)ە جارێ Xcode5ی تەواویم دانەگرتوە بەڵام لەوەیە جیاوازی نەبێت.\nبە داخەوە نە کرمانجی تیایە نە کوردی خوارووش (یان من نایانبینم) مەبەستم لە وێنەکان نیە، مەبەستم لەو دێڕە کۆدەی خوارەوەیە، کە بە کوردی سۆرانیدا دیارە جیاوازە لەوەی لە API هەیە و لەوەی لە Xcode ئەخرێتە بەردەست پەرەپێدەر . بۆیە جارێ لە بیسمیللاین. لە پۆستێک لێرە وابزانم لەگەڵ جێلی بینی ئاندرۆید بوو ئەوان زمانەکەیان داناوە لە لە پێوەکراوەکەی Eclipse بۆ پەرەپێدەر. نازانم حاڵی ئاندرۆید ستودیۆ چۆنە.\n5 / Bakhtyar_music\nکاکە هیوا من مەسەلەی دوو نوقتەکانی ژێر پیتی ێ لە ناوەڕاستا کە دەلکێت بە پیتێکەوە دوو نوقتەکە دەرناکەوێت ئەمە پەیوەندی بە فۆنتی سەرەکییەوەیە لە iOS و OSX بە وێنەش لەو لینکە ڕوونم کردۆتەوە. [url=http://kurditgroup.org/t/microsoft-office-mac]http://kurditgroup.org/t/microsoft-office-mac[/url]\nکاکە بەختیار مەبەستم 'regional format'


له پاڵه‌وانێتی سه‌وڵ و كانۆی كوردستان دا یه‌شاری پاڵه‌وان دوو نازناوی به‌ده‌ست هێنا\nله پاڵه‌وانێتی سه‌وڵ و كانۆی یانه‌كانی كوردستان كوڕان و كچانی پێشمه‌رگه‌ی سلێمانی دوایی به‌ده‌ست هێنانی پله‌ی دووه‌م یاریزانانی تیپه‌كه‌ی یانه‌ی پێشمه‌رگه‌ش چه‌ندین ئه‌نجامی به‌رچاویان به‌ده‌ست هێنا .\nیه‌شار جومعه یه‌كێك بوو له یاریزانانی تیپی سه‌وڵ و كانۆی یانه‌ی پێشمه‌رگه كه دوو یاری ئه‌نجام داو توانی پله‌كانی یه‌كه‌م به‌ده‌ست بهێنێت .\nله یاری ڕه‌وینگی دووانی یه‌شار پله‌ی یه‌كه‌می بۆ یانه‌ی پێشمه‌رگه به‌ده‌ست هێنا و هه‌روه‌ك له یاری گه‌شتی تاك پله‌ی یه‌كه‌می له‌ده‌ست نه‌دا .\nله لێدوانێكی تایبه‌ت به پێشمه‌رگه سپۆرت یه‌شار ئاماژه‌ی به‌وه‌دا كه ئه‌وان به‌رده‌وام به‌سه‌رپه‌رشتی ڕاهێنه‌ر محه‌مه‌د فازل مه‌شق و ڕاهێنان ئه‌نجام ده‌ده‌ن و توانیویانه پێگه‌یه‌كی به‌هێزیان له پاڵه‌وانێتیه‌كان دا هه‌بێت .\nهه‌روه‌ك ئه‌و یاریزانه‌ی تیپه‌كه‌ی یانه‌ی پێشمه‌رگه ئاماژه‌ی پێدا كه له‌و پاڵه‌وانێتیه به‌هێزه‌ی كوردستان دا یاریزانانی پێشمه‌رگه به ئاستێكی به‌رز ده‌ركه‌وتوون و ئه‌نجامه‌كانیان بۆته جێگه‌ی دڵخۆشی بۆیان .\nئه‌م بابه‌ته 14479 جار خوێنراوه‌ته‌وه


ڕیال مه‌درید به ۴ گۆڵ بایرن مۆنیخی برده‌وه/هاتریکی ڕۆناڵدۆ - piranshahrrudaw | piranshahrrudaw\nصفحه نخست آخرین اخبار / کوردی\nانتشار : فروردین 30, 1396 - 13:15\nیانه‌ی تۆپی پێ ڕیال مه‌درید له شه‌وێکدا که کریستیانۆ ڕۆناڵدۆ هاتریکی کرد به ئه‌نجامی ۴ گۆڵ به‌رانبه‌ر به دوو گۆڵ یانه‌ی بایرن مۆنیخی برده‌وه و بۆ قۆناغی چاره‌کی کۆتایی خولی پاڵه‌وانانی ئه‌ورووپا سه‌رکه‌وت.\nبه ڕاپۆرتی ئاژانسی هه‌واڵی پیرانشار ڕووداو، سه‌وی ڕابردوو له یاریگای سانتیاگۆ بێرنابیۆ لە مەدریدی پایتەختی ئیسپانیا هەردوو یانەی ریاڵ مەدرید و بایرن مۆنیخ ڕووبه‌ڕووی یه‌کتر بوونه‌وه.\nیاریی رۆشتنی نێوان ڕیال و بایرن دوو گۆڵی کریستیانۆ رۆناڵدۆ بەرامبەر بە گۆڵێکی ڤیدال بەسودی شاهانه‌کان کۆتایی هاتبوو.\nله‌م یاریه‌دا تایمی یه‌که‌م به بێ گۆڵ کۆتایی هات، له لەتایمی دووەمدا باڤاریەکان دەستپێشخەربوون و لەخولەکی (۵۳) رۆبەرت لیڤاندۆڤسکی سەرکەوتووانە لێدانێکی پەناڵتی جێبەجێکرد و بایرن سه‌رکه‌وت.\nدواتر و لەخولەکی (۷۶)دا کریستیانۆ رۆناڵدۆ ئەنجامی یاریەکەی بەسودی ڕیال یەکسان کردەوە ، بەڵام دوای تەنها خولەکێک سێرجیۆ رامۆس بەهەڵە بایرنی پێشخست و کاتی یاسایی یاریەکەش بەئەنجامی (۲-۱) گۆڵ بەسودی بایرن کۆتایی هات.\nدواتر و له دوو تایمی زیاد کراودا ، کریستیانۆ رۆناڵدۆ لەخولەکەکانی (۱۰۵ و ۱۰۹)دا دووجاری تر تۆڕی بایرنی هەژاندەوە و هاتریکی کرد.\nلە خولەکی ۱۱۲دا مارکۆ ئەسینسیۆ دواین گۆڵی چواره‌می بۆ یانه‌ی شاهانه تۆمار کرد و ئه‌نجامه‌که بووه ۲ گۆڵ به‌رانبه‌ر به ۴ گۆڵ.


کوردستان لە نێوان دوو بەرد داشی جیاوازدا ... ئەکرەم محمـدئەمین ئەحمەد\nکێشەی تاکی کورد لە ماوەی (٢٤) ساڵی رابوردوو دابەش بوە بەسەر چەند تەوەرێکدا، ئەندامانی حزبەکان چۆن بەقازانچی حزبەکەیان بێت وا بیری لێئەکەنەوە . بەلام ئەوەی جێگەی سەرنجی ئەم نوسینەی منە، جیاواز لە بیری تەسکی حزبایەتی ئەم جارە زۆرینەی پارتەکان و کۆمەلانی خەڵکی کوردستان بە یەکەوە کۆکردونەتەوە هەموار کردنەوەی دەستوری سەرۆکایەتی هەرێمـی کوردستانە، ئەمە زۆر گرنگە.\nبەلام بۆ ئاگادار کردنەوەی لایەنی بەرامبەر پێویستە بە ئاگا بهێنرێتەوە تا بیر لەچارەسەری دروست بکاتەوە کە برادەرانی پارتی دیموکراتی کوردستانن.\nئەبێت بزانن کوردستان لە چی قۆناغێکدایە جوگرافیای کوردستان کەوتۆتە کوێوە خەبات و تێکۆشانی سیاسی و روشنبیری لە چی ئاستێکدایە، پەیوەندیەکانمان لە نێوخۆی کوردستان لە خراپترین ئاستدایە.\nلەسەر ئاستی جیهان و ناوچەکەش پەیوەندیەکان زیاترحزبەکانن نەك دەسەلات و سیاسەتی حوکمەتی هەرێم.\nزۆر سەیرە برادەرانی پارتی منەت ئەکەن بەسەر گەلی کوردەوە، ئەڵێن رێگامان بە خۆمان نەداوە خۆمان فەرز بکەین زۆر شتمان قبول کردوە، مانای چیە ؟\nپرسیار دێتە ئاراوە ؟ بە چی خۆتان فەرز ئەکەن،\nبە هێزی سەربازی، هێزی سەربازی بۆ دوژمنی کورد و کوردستان بەکار دێت.\nناشکرێ بوترێت بە هێزی دراوسێکانمان ئەتانترسێنین.\nبرادەرانی پارتی مادام لە حوکمەتدا دەسەلاتیان هەیە بە یەك لەسەر چوار پێویستە ئەوەندەش هێمن و لەسەرخۆبن.\nهیچ لایەنێك لە کوردستاندا هێندەی یەکێتی نیشتمانی کوردستان خەباتی سەختی درێژخایەنی نەکردوە هێندەی یەکێتی قوربانی و داستانی پر سەروەری تۆمار نەکردوە، لە هەموو کات زیاتر پێویستمان بە پاراستنی نێومالی کورد هەیە بروامان بە گوێ گرتن و یەکتر قبول کردن هەیە، ئەم ئازادیەش کە لایەنەکان هاتونەتە سەر سفرەی حازری رەنج و ماندو نەبونی و قوربانیەکانی یەکێتی نیشتمانی کوردستانە.\nمرۆڤەکان هەریەکەیان بەشێوەیەك بیر ئەکەنەوە، بەلام ئەبێت لەگەل گۆرانکاری وقۆناغەکانی سەردەم خۆت بگونجێنی\nبەڕێز سەرۆکی هەرێـم،\n١ - ئایا بۆ کاردانەوەت هەبێت لەسەر پێشکەش کردنی پرۆژەکانی لایەنە سیاسیەکان دەربارەی هەموار کردنەوەی یاساکانی سەرۆکی هەرێم، ئەمە وەلامێکە کە پێشتر دەسەلاتی حوکمەتی هەرێم بە هەموو سەرۆکایەتیەکانیەوە هی کۆمەلانی خەڵکی کوردستان نەبوە تەنها بۆ پارتێکی دیاری کراو بوە کە پارتیە.\n٢ - ئایا بریاری هەڵبژاردن بۆ (٢٠/٠٨) بە جێگر و لایەنە سیاسی و پەرلەمنات ووتوە. ؟ بێگومان نەخێر چونکە ئەم بریارە کاردانەوە بوو، بۆ کاتی هەڵبژاردن کاتەکەش کەمە و پێویستی بە دیالۆکی پارتە سیاسیەکان هەیە.\n٣ - ئەی بەڕێزت پێشێلی یاسات نەکردوە بێ گەرانەوە بۆ خاڵی یەکەم دوەم کە باسمان کرد، ئایا بەڕیزت تەنها قسە وەرئەگریت لە راوێژکارەکانت نابێت بڵیت من سەرۆکی هەرێم نەك تەنها پارتی.\n٤ - ئەگەر هەڵبژاردن بکرێت تەنها برادەرانی پارتی دەنگت بۆ ئەدەن ئایا ئەنجامەکەی چۆن ئەبێت ؟ ئایا بە ئاسانی قبوڵی ئەکەن ؟ میللەت ئەخەنە دووریانێکی نەخوازراو.\nئایا برادەرانی پارتی بە نیازن شەڕێكی تری ناوخۆ دروست بکەن لە پێناوی کورسی و دەسەلاتدا، هێشتا ئازارەکانی شەری ناوخۆ لای گەل و کەس و کاری شەهیدان سارێژ نەبوە.\nجێگری سەرۆکی پەرلەمان لەسەر لیستی پارتی ئەلێت سەروك و ئەندامانی پارتی لە پێناوی مانەوەی کورسی بۆ بەڕێز کاك مسعود ئامدەین بۆ دوو ئیدارەیی،\nمن لێرەدا پێـم باشە چونکە خۆم لە (3-28) ووتارێکم نوسیبوو بە ناوی( دوو ئیدارە باشترە لە شەری ناوخۆ) کەواتە من پێش بیر و بۆچونی پارتی کەوتم و چاك بیرم لێکردبۆوە.\nهەرەشەو ووتاری بریق و با‌ق سودی نیە، میللەت زۆر ووریایە، (کەروێشك بە عەرەبانە ئەگرن)\nدەسەلاتان تەنها بۆخۆتان قۆرخ کردوە سەروەت و سامانی میللەتان بە هەدەر برد، تەنها بیرتان لە خۆتان کردەوە رۆلەی کۆمەلانی خەڵکی بوە قوربانی و ئێوە دەسکەوتەکەی ئەچنەوە.\nهەموو کۆمەلانی خەڵکی کوردستان ئەندامی پارتی نیە هەرچیەك بڵێن بڵی وایە فەرمودەی جەنابتە قوربان.\nئەم لایەنە سیاسیانە پرۆژە پێشکەش ئەکەن لەگەڵ بەرنامەو کاری پارتی دیموکراتی کوردستان ناگونجێ، باش بزانن کە پێشتر سیاسسەتێکی هەلەتان هەبوە و خزمەتی خەڵکی کوردستانتان بە یەکسانی نەکردوە ئەنجامەکەی وا ئەشکێتەوە\nکەواتە خەڵکی کوردستان مەخەنە نێوان دوو بەرد داشی جیاوازەوە،


بۆچی بەوپەڕی دڵنیایییەوە خوا بوونی نییە … ڕیچارد داوکینز … بەشی چوارەم – Dengekan\nبۆچی بەوپەڕی دڵنیایییەوە خوا بوونی نییە … ڕیچارد داوکینز … بەشی چوارەم\nbyBerivan Jamal\tSeptember 24, 2017\tGeneral, Opinion, Slider\nوه‌همێک … ڕیچارد داوکینز … بەشی چوارەم …\nخوێندنەوەی: بێریڤان جه‌مال حه‌مه سه‌عید …\nبۆچی بەوپەڕی دڵنیایییەوە خوا بوونی نییە….\nئاڵۆزیی لە داشکاننەهاتوو\nنووسه‌ر له‌م به‌شه‌دا ئاماژە به گه‌وره‌یی گرفتێک ده‌کات که له لایه‌ن داروین و والاس چاره‌سه‌ر کراوە. بۆ ڕونکردنه‌وه‌ی گرفته‌که نمونه‌ی توێکاریی ئورگانیزمی زیندوو، پێکهاتی شانەیی، زیندەکیمیا و هەڵسوکەوت ده‌هێنێته‌وه. له لایه‌کی تره‌وه نووسه‌ر ئاماژه به به‌لگه‌ی نه‌شیان ده‌کات؛ ئافره‌ندگه‌ران به‌لگه‌ی نه‌شیان بۆ بوونی خوا، وه‌ک به‌لگه‌یه‌کی ته‌واو و قایلکه‌ری ده‌مکوتکه‌ر، به‌کار ده‌هێنن. له به‌رامبه‌ر بۆچوونی یه‌کخواگه‌راندا، دروست به پێچه‌وانه‌ی ئاراسته‌ی مه‌به‌ستی یه‌کخواگه‌ران، نووسه‌ر ده‌ڵیت به‌رێکوپێکی به‌کارهێنانی به‌ڵگه‌ی نه‌شیان، نزیکمان ده‌کاته‌وه، له سه‌لماندنی نه‌بوونی خوا. پیشاندانێکی ئاماری که خوا به‌وپه‌ڕی دلنییاییه‌وه بوونی نییه. له‌م باره‌وه، بۆ زیاتر رونکردنه‌وه‌ی به‌ڵگه‌ی نه‌شیان چه‌ند نمونه‌یه‌ک له کتێبێکی ئافراندنگەرەوە دەهێنت. پاشان به پشت به‌ستن به تیوری هه‌ڵبژاردنی سرووشتی داروین، رونکردنه‌وه‌ی خۆی له چاره‌سه‌ری کێشه‌کان ده‌خاته روو.\nکتێبەکە: ژیان – چۆن گەیشتە ئێرە؟ کە ناوی هیچ نووسەرێکی بەسەرەوە نییە، به‌ڵام له‌لایه‌ن کتێبی پیرۆزی بورجی دیده‌بانی و کۆمه‌ڵگه‌ی پرۆپاگه‌نده‌ی ئایینی چاپکراوه. له‌م کتێبه‌دا باسی جۆرە قارچکێکی تێدایە، ناسراوە بە سەبەتەی گوڵی ڤینۆس و یەکێک لەو وتانەی بۆ ئەمە هێنراوەتەوە، وتەیەی میستەر داڤید ئاتێنبۆرۆگە: “کاتێک کە لە ئاڵۆزیی ئێسکبەندی قارچک ورد دەبیتەوە، وەک ئەوەی لە سلیکای دڕکی دروست کرابێت، کە ئێمە پێی دەڵێن، سەبەتەی گوڵی ڤینۆس، مرۆڤ بڕوا بە چاوی خۆی ناکات. چۆن شانەگەلێکی زۆر بچووکی نیمچە سەربەخۆ، هاوکاری دەکەن بۆ دەرکردنی بە ملیۆن تەڵەزمی شووشەیی و دروستکردنی تۆڕێکی جوان و سەرنجڕاکێشی وەها؟ نازانین: “بەڵام ئێمە یەک شتمان لا ڕوونە: ڕێی تێناچێت شانس نەققاش بێت.” نا، بەڕاستی وا نییە، ناشێت شانس نەققاش بێت. ئەوە شتێکە، دەتوانین هەموومان لەسەری کۆک بین. نەشیانی ئاماریی دیاردەیەکی وەک ئێسکبەندی سەبەتەی گوڵی ڤینۆس، کێشەیەکی ناوەندییە، کە دەبێت هەر بیردۆزێکی ژیان چارەسەری بکات.\nچەند نەشیانی ئاماری زێتر بێت، کەمتر بەجێیە شانس وەکوو چارەسەر بێت: دروست هەر ئەوە واتای ئەستەمە. بەڵام چارەسەرە پاڵێوراوەکان بۆ مەتەڵی نەشیان، نەخشە و شانس نییە، وەک ئەوەی بە هەڵە ئاماژەی پێ دەکرێت. نەخشە و هەڵبژاردنی سرووشتییە. شانس چارەسەر نییە، بەو ئاستە بەرزانەوە لە نەشیان، کە ئێمە لە بوونەوەرە زیندووەکاندا دەیبینین و هەورەها هیچ زیندوەرزانێکی ژیر ئەوەی نەوتووە. نەخشەش چارەسەرێکی ڕاستەقینە نییە، هەر وەکوو دواتر دەیبینین؛ نووسه‌ر بەردەوام دەبێت لە پیشاندانی گرفتەکە، کە هەر بیردۆزێکی ژیان دەبێت چارەی بۆ بدۆزێتەوە: گرفتی ئەوەیە، کە چۆن خۆمان ڕزگار بکەین لە شانس.\nلە لاپەڕەیەکی تری کتێبی بورجی دیدەبانیدا، باسی ڕووەکێکی جێسەرنج بە ناوی لوولەی هۆڵەندی دەکات، هەموو بەشەکانی لەوە دەچێت، وەها جوان نەخشەی بۆ کراوە، کە مێشومەگەز بەلای خۆیدا ڕابکێشێت، هەڵاڵاوییان بکات و بیاننێرێت بۆ گوڵە لوولە هۆڵەندییەکی تر. وردی و جوانیی ئەم گوڵە، وا لە بورجی دیدەبانی دەکات بپرسێت: “ئایا هەموو ئەمانە بەڕێکەوت ڕوویان داوە؟ یان بەپێی نەخشەی زرنگ؟” جارێکی تریش، بەڕێکەوت ڕوویان نەداوە. جارێکی تریش، نەخشەی زیرەک جێگرەوەیەکی لەبار نییە بۆ ڕێکەوت. هەڵبژاردنی سرووشتی نەک تەنیا ئابوورییانەیە، بەڵکوو بەجێ و ڕێکوپێکیشە؛ تەنیا جێگرەوەیەکی کرداریارە بۆ شانس، کە ڕۆژێک لە ڕۆژان پێشنیار کراوە. نەخشەی زیرەک هەر وەک شانس، لەگەڵ هەمان ناڕەزایەتی بەرەوڕووە.\nسووکوئاسان چارەسەرێکی بەجێ نییە بۆ مەتەڵی نەشیانی ئاماری. چەند نەشیانی بەرزتر بێت، ئەوەندە نابەجێیی نەخشەی زیرەک زۆر دەبێت. نەخشەی زیرەک دەبێتە هۆی دووئەوەندەکردنی گرفتەکە. جارێکی تریش، ئەمە لەبەر ئەوەیە کە نەققاش بۆخۆی دەستبەجێ گرفتی گەورەتری ڕیشەی خۆی دەهێنێتە کایەوە. هەر بوونەوەرێک کە توانای نەخشەدانانی زیرەکانەی شتێکی ئەستەمی وەک گوڵەلوولەی هۆڵەندی (یان گەردوونی) لەباردا بێت، دەبێت بۆخۆی زێتر ئەستەمتر بێت لەو گوڵە. بەدوور لە کۆتاییهێنان بە گەڕانە دواوەی نابەجێ، خوا گرفتی زێتر دەنێتەوە.\nهەندێک دیاردەی سرووشتی لە ڕووی ئامارییەوە زۆر ئەستەمە، زۆر ئاڵۆزە، زۆر جوانە، زۆر شکۆبەخشە بۆ ئەوەی بەڕێکەوت پەیدا بووبێت. نەخشە تەنیا جێگرەوەی شانسە، ئەوە تەنیا شتێکە، کە نووسەرانی کتێبەکە دەتوانن بیری لێ بکەنەوە. لەبەر ئەوەی نەققاش دەبێت کردبێتی. وەڵامی زانستیش بۆ ئەم ژیربێژییە هەڵەیە، هەمیشە هەمان شتە. نەخشە تەنیا جێگرەوەی شانس نییە. هەڵبژاردنی سرووشتی جێگرەوەیەکی باشترە. لە ڕاستیدا، نەخشە بە هیچ جۆرێک جێگرەوەیەکی ڕاستەقینە نییە، چونکە لەجیاتی چارەسەر، گرفتێکی گەورەتر دەهێنێتە کایەوە: کێ نەخشەی نەققاشی کێشاوە؟ وەک چارەسەرێک بۆ گرفتی نەشیانی ئاماری، هەردووی ڕێکەوت و نەخشە ژێر کەوتوون، چونکە یەکێکیان گرفتەکەیە و ئەوی تریان گەڕانەوە بۆ دواوەوەی تێدایە. هەڵبژاردنی سرووشتی چارەسەرێکی ڕاستەقینەیە. تەنیا چارەسەری کرداریارە، کە بەیان کراوە. هەروەها نە تەنیا چارەسەرێکی کرداریارە، بەڵکوو ڕێگەچارەیەکی بێهاوتایە لە جوانی و بەهێزیدا.\nچی وا لە هەڵبژاردنی سرووشتی دەکات، وەک چارەسەرێک بۆ کێشەی نەشیان سەرکەوتوو بێت، لە کاتێکدا شانس و نەخشە هەر لە دەرگای حەوشێوە ژێر دەکەون؟ وەڵامەکە ئەوەیە، هەڵبژاردنی سرووشتی پڕۆسەیەکی کەڵەکەیییە، کە گرفتی نەشیان تێک دەشکێنێت بۆ پارچەی بچووک بچووک. هەریەک لەم پارچە بچووکانە بۆخۆی بڕێک ئەستەمە، بەڵام ئەوەندە ڕێگر نییە. کاتێک ژمارەیەکی زۆر لەم ڕووداوە ئەستەمە بچووکانە، بە زنجیرە کەڵەکە دەکرێنە سەر یەک، دوابەرهەمی ئەم کەڵەکەکردنە، دەبێت بە ئەستەمێکی زۆر زۆر، ئەستەمێکی وەها، کە زۆر دوورە لەوەی شانس پێی بگات. ئەم دوابەرهەمانەیە، کە بابەتگەلێک پێک دەهێنێت بۆ بەڵگەی یەک لەسەر یەکی وتراوی وەڕسکەری ئافراندنگەر.\nئافراندنگەر بە هیچ جۆرێک خاڵەکە ناپێکێت، لەبەر ئەوەی پێداگری دەکات لەسەر مامەڵەی پەیدابوونی نەشیانی ئاماری وەک ڕووداوێکی تەنیای بێوێنە. لە هێزی کەڵەکەبوون تێناگات.\nنووسه‌ر لە کتێبێکیدا بەناوی ‘سەرکەوتن بەسەر ئەستەمی چیادا’، ئەم خاڵە‌ی بە نموونەیەک ڕۆشن کردۆتەوە. دیوی پێشەوەی شاخێک سەربەرەوژوورکەیەکی سەختە، سەرکەوتن بەسەریدا بۆ لووتکهکهی مەحاڵە، بەڵام دیوی دواوە سەربەرەوژوورکەکەی ئاسانە و سەرکەوتن بەسەریدا زەحمەت نییە. لەبنی شاخەکەدا، ئامێرێکی ئاڵۆز هەیە، وەک ئەوەی چاوێک یان قامچیماتۆڕییهکی بەکتریایی بێت. بیرۆکە نابەجێکە ئەوەیە، کە ئامێرێکی ئاڵۆزی وەها، لەخۆوە بتوانێت خۆی خڕ بکاتەوە و وەک هێمایەک بۆ سەرکەوتن بەسەر ئەم سەربەرەوژوورکە سەختەدا، بەیەک قەڵەمباز لەبنی شاخەکەوە خۆی بگەیەنێتە سەر لووتکەکەی. کەچی گەشەکردن، بەپێچەوانەوە دەچێت بۆ دیوی دواوەی شاخەکە، ڕێگەی سەربەرەوژوورکە ئاسانەکە دەگرێت و وردەوردە سەر دەکەوێت بۆ لووتکەکە: سووکوئاسان! سەرکەوتنی لەسەرخۆ بەسەر سەربەرەوژوورکە ئاسانەکەدا، لەبەرامبەر سەرکەوتن بە یەک قەڵەمباز بەسەر سەربەرەوژووکە سەختەکەدا، پرنسیپێکی ئەوەندە سادەوساکارە، کە مایەی سەرسووڕمانە، بۆچی ئەوەندە کاتی برد تا داروینێک بێتە مەیدانەوە و بیدۆزێتەوە.\nداروین بەشێکی تەواوی لە ڕەچەڵەکی چەشن، بۆ “دژوارییەکانی نێو تیۆری نەوە لە ڕێگەی وردەگۆڕانەوە تەرخان کردووە و ڕەوایە بڵێین، ئەم بەشە کورتە، سەرجەمی ئەو دژوارییە بانگەشەبۆکراوانەی ئەوسا ئاماژەیان بۆ کراوە و ئەوانەی ئێستا دەوترێن، پێشبینیی کردووە و ڕەتی هەموویانی کردۆتەوە. دژوارییە هەرە سەختەکانی داروین، ”ئورگانە هەرە بێخەوشەکان و ئاڵۆزەکان”ە، کە هەندێک جار، بەهەڵە وەک “ئاڵۆزگەلێکی لەداشکاننەهاتوو” باسیان دەکرێت. داروین چاو دەهێنێتە بەرباس، وەک نموونەیەکی پڕکێشەی تایبەت: “چاو لە بەرچاو بگرە، بە هەموو ئەو میکانیزمە لە لاساییکردننەهاتووانەوە بۆ گونجاندنی چاوتیژی بۆ دووریی جیاواز، بۆ وەرگرتنی بڕی جیاوازیی ڕووناکی و بۆ ڕاستکردنەوەی لاریی ڕەنگی و خولگەیی، ئایا دەکرێت ئەمە لە هەڵبژاردنی سرووشتییەوە پەیدا بووبێت، وا دەر دەکەوێت ئەوپەڕی نابەجێیی بێت،” ئافراندنگەران وەک ئەوەی هەنگوینیان لە کلۆرەداردا دۆزیبێتەوە، ئەم وتەیە یەک لەسەر یەک دەهێننەوە. پێویست بە وتن ناکات، هەرگیز وتەکانی دواتر ناهێننەوە.\nخۆتێوەگلاندنی داروین بە دانپیادانانەوە، تەنیا هەوڵێک بووە بۆ سەرنجڕاکێشان. داروین بەرهەڵستکارانی ڕاکێشاوەتە مەیدانەوە، تا لە کاتی خۆیدا وەڵامی ددانشکێنی باشتر بپێکێت. بەدڵنیایییەوە، وەڵامی ددانشکێنیی داروین، تەنیا ڕوونکردنەوەی بێزەحمەتی ئەوە بووە، کە چۆن چاو پلەبەپلە گەشەی کردووە. لەوانەیە داروین ڕستەی وەک “ئاڵۆزیی لەداشکاننەهاتوو” یان “سەرکەوتنی نەرم بەسەر ئەستەمی چیادا” بەکار نەهێنابێت، بەڵام بەڕوونی لە پرنسیپی هەردووکیان تێگەیشتووە.\n“نیوچاو بەکەڵکی چی دێت؟” و “نیوباڵ بە دەردی چی دەخوات؟” هەردووکی ئەم نموونانە وەک بەڵگە، بەپێی “ئاڵۆزیی لەداشکاننەهاتوو”ە. دەڵێن، میکانیزمێکی بەکار لە داشکاندن نایەت، ئەگەر لابردنی یەکێک لە بەشەکانی، ببێتە هۆی لەکارکەوتنی تەواوی میکانیزمەکە. ئەمە وا لە بەرچاو گیراوە، کە بەڵگەنەویست بێت هەم بۆ چاو و هەم بۆ باڵ. بەڵام هەر ئەوەندە بۆ ساتێک بیر لەم لەبەرچاوگرتنانە دەکەینەوە، یەکسەر هەڵەکانیان دەر دەکەون.\nنەخۆشێک، کە بە هۆی تانەی ڕەشی چاوەوە عەدەسەی چاوی لە ڕێگەی نەشتەرگەرییەوە لا براوە، بەبێ چاویلکە ناتوانێت بەباشی ببینێت، بەڵام ئەوەندە دەبینێت، کە خۆی لە درەختێک لا بدات یان لە کەندەڵانێک دوور بکەوێتەوە. لە ڕاستیدا، نیوباڵ وەک باڵێکی تەواو باش نییە، بەڵام بەدڵنیایییەوە، باشترە لەوەی هەر نەبێت. لە 50%ی باڵێک لەوانەیە ژیانت ڕزگار بکات، بە هێواشکەوتنەخوارەوە لە درەختێک، لە بەرزایییەکی دیاریکراودا. لە 51%ی باڵێک، لەوانەیەژیانت ڕزگار بکات، ئەگەر لە دارێکی تۆزێک بەرزتر بکەویتە خوارەوە. لەبەرامبەر هەر بەشە کەمێک لە باڵ کە تۆ هەتبێت، بەرزایییەکی کەوتنەخوارەوە هەیە کە ژیانت ڕزگار دەبێت، کە هەر بەشە کەمترێکی تر لە باڵ ناتوانێت. بیرتاقیکردنەوەی درەخت بۆ بەرزاییی جیاواز، کە لێوەی لەوانەیە کەسێک بکەوێتە خوارەوە، تەنیا شێوازێکە لە تیۆریدا بۆ بینینی ئەوەی، کە دەبێت لە تەواو ڕێگەدا لێژییەکی ئاسانی بەكەڵک هەبێت لە 1%ەوە بۆ 100%. دارستان پڕیەتی لە ئاژەڵی بەخز یان بەپەڕەشووتبازدەر، کە بەکردەوە هەر هەنگاوێکی ڕوولەسەری ئەو لێژییە تایبەتییەی ئەستەمی چیایه، پیشان دەدەن.\nبەو شێوەیە دەبینین، کە چاو و باڵ بەدڵنیایییەوە لە داشکاننەهاتوو نین؛ بەڵام ئەو زانستە گشتییەی دەبێت پێی بگەین، زۆر زێتر جێگەی سەرنجە لەو نموونە تایبەتییانە. ئەو ڕاستییەی کە هەندێک خەڵک لە پەیوەند بەم حاڵەتە ڕۆشنانەوە، تەواو بە هەڵەدا دەچن، دەبێت ببێت بە ئاگادارییەک بۆ ئێمە لە نموونەگەلێکی تر کە کەمتر ڕۆشنن، هەر وەکوو حاڵەتی پێکهاتی شانەیی و زیندەکیمیاوی، کە ئێستا بوونەتە بنێشتهخۆشهی سەر زمانی ئافراندنگەران، کە پەنایان بۆ دەمامکێکی ئاسانی سیاسی “بیردۆزگەلێکی نەخشەی زرنگ” بردووە.\nلێرەدا، چیرۆکێکی نەریتفێرکردنمان هەیە و ئەمەمان پێ دەڵێت: بەس ئەوە ڕامەگەیەنە، کە شتەکان شتگەلێکی ئاڵۆزی لەداشکاننەهاتوون؛ ئەو ئەگەرە هەیە، بەدیقەتێکی باشەوە وردەکارییەکانت تاووتوێ نەکردبێت یان زۆر باش بیرت لێیان نەکردبێتەوە. لە لایەکی ترەوە، نووسه‌ر ده‌ڵێت ئێمەش لە بەرەی زانستدا، نابێت متمانەیەکی وشکەباوەڕانەمان هەبێت. لەوانەیە لە سرووشتدا شتێک هەبێت، بە هۆی ئاڵۆزیی لەداشکاننەهاتووی ڕاستەقینەی، بەڕاستی لێژییەکی ئاسانی ئەستەمی چیا نەیگرێتەوە. ئافراندنگەران ئەوەیان ڕاستە، ئەگەر ئاڵۆزییەکی لەداشکاننەهاتووی ڕاستەقینە، بتوانرێت بە شێوەیەکی ڕێکوپێک پیشان بدرێت، بیردۆزی داروین تێک دەشکێنێت.\nداروین بۆ خۆشی ئەمەی وا وتووە: “ئەگەر بکرێت پیشان بدرێت، کە ئۆرگانێکی ئاڵۆزی ڕاستەقینە هەیە، کە ناشێت لە ئاکامی کۆمەڵێک گۆڕانکاریی بچووکی پلەبەپلە پەیدا بووبێت، ئەوسا ئیتر بەڕەهایییەوە بیردۆزەکەم دەچێتە کەنارەوە. بەڵام نووسه‌ر حاڵەتێکی لەو جۆرەی نەدۆزیوەتەوە.” داروین نەیتوانی حاڵەتێکی وەها بدۆزێتەوە و هیچ کەسێکی تریش لەپاش داروین نەیتوانی، سەرەڕای هەوڵێکی کەللەڕەقانەی لێبڕاوانە. هەندێک وەک پاڵێوراو بۆ ئەم خەڵاتە پیرۆزەی ئافراندنگەرییە پێشنیار کران، بەڵام هیچیان بەرگەی لێکۆڵینەوەیان نەگرت. هەتا ئەگەر ئاڵۆزیی لەداشکاننەهاتووی ڕاستەقینە، بیردۆزی داروینی تێک شکاندووە، ئەگەر لە شوێنێکدا دۆزرابێتەوە، ئەوە کێیە دەڵێت، بە هەمان شێوە بیردۆزی نەخشەی زرنگیی تێک نەشکاندووە؟ لە ڕاستیدا، هەر ئێستا بیردۆزی نەخشەی زرنگیی تێک شکاندووە، بەردەوام وتوویه‌تی و دەیڵێته‌وه، لەگەڵ ئەوەی ئێمە چەند کەم دەزانین لەسەر خوا، بەڵام لە یەک شت دڵنیاین، ئەویش ئەوەیە، کە خوا دەبێت زۆر زۆر ئاڵۆز بێت و هەروەها لەوانەیە لە داشکاندنیش نەیەت.\nله کۆتایی ئه‌م به‌شه‌دا، نووسەر بۆئەوەی خۆی بەدوور بگرێت لە دووبارەکردنەوە، بەڵگەی سەرەکیی کتێبەکە لە شەش خاڵدا کورت دەکاتەوە.\n1. لە ماوەی چەندین سەدە، یەکێک لە بەرەوڕووبوونەوە هەرە گرنگەکانی زیرەکیی مرۆڤ ئەوە بووە، کە ڕوونی بکاتەوە چۆن گەردوون ئەم مۆرکە ئەستەم و ئاڵۆزانەی لە نەخشەوە وەر گرتووە.\n2. مەیلی سرووشتی ئەوەیە، کە ڕوونی بکاتەوە لە ئاکامی نەخشەوە هاتوون. لە حاڵەتی شتێکی دروستکراوی دەستی مرۆڤ، وەک کاتژمێری دەست، کە نەققاشەکەی بەڕاستی ئەندازیارێکی زیرەک بووە. ئەو مەیلە لە ئارادا هەیە، کە هەمان ژیربێژی پیادە بکات بۆ چاو یان باڵ، جاڵجاڵۆکە یان مرۆڤ.\n3. ئەو مەیلە هەڵەیە، چونکە گریمانی نەققاش دەستبەجێ گرفتێکی گەورەتر دەهێنێتە کایەوە، کە کێ نەخشەی نەققاشی کێشاوە. تەواوی ئەم گرفتە کە لە سەرەتاوە لەگەڵمان بووە، گرفتی ڕوونکردنەوەی نەشیانی ئاماری بووە. ئاشکرایە چارەسەر ئەوە نییە، شتێک لە بەرچاو بگرین، کە هەتا زێتر ئەستەمتر بێت. پێویستمان بە “کرێن”ە، نەک “قولاپی ئاسمانی،” چونکە تەنیا کرێن دەتوانێت کارێکی ڕوولەسەرانەی هەنگاو بە هەنگاو و گونجاو، لە سادەیییەوە بۆ جۆرێکی تر لە ئاڵۆزی ئەستەم بکات.\n4. تێژهۆشانەترین و بەهێزترین کرێن، کە تاکوو ئێستا دۆزرابێتەوە، گەشەکردنی داروینییە لە ڕێگەی هەڵبژاردنی سرووشتییەوە. داروین و جێنشینانی پیشانیان دا، کە چۆن بوونەوەرێکی زیندوو، بە نەشیانێکی ئاماریی دانسقە و ڕوخساری نەخشە، بەهێواشی، هەنگاو بە هەنگاو لە دەستپێکێکی سادەوە گۆڕاوە. ئێستا دەتوانین بەدڵنیایییەوە بڵێین، وەهمی نەخشە لە بوونەوەری زیندوودا تەنیا وەهمێکە و هیچی تر.\n5. هێشتا ئێمە بۆ زانستی فیزیا کرێنێکی هاوبایەخمان نییە. لە ڕووی پرنسپییەوە، دەکرێت هەندێک جۆری بیردۆزی چەندگەردوونی، هەمان ڕوونکردنەوە بە ئەنجام بگەیەنێت بۆ فیزیازانی، وەک چۆن داروینیزم دەیکات بۆ زیندەوەرزانی. بە ڕواڵەت ئەم جۆرە ڕوونکردنەوانە کەمتر جێگەی پەسەندە لەچاو گێڕانەوەی زیندەوەرزانییانەی داروینیزم، چونکە داواکاریگەلێکی سەختتر دەخوازێت بۆ بەخت. بەڵام پرنسیپی مرۆڤزانی ئەو مافەمان پێ دەدات تا بەختێکی زۆرتر لە بەرچاو بگرین وەک لە توانای پێشبینیی سنوورداری مرۆڤدایە، کە پێی خۆشە.\n6. دەست لە هیوای خۆمان بەر نادەین بۆ بەدەستهێنانی کرێنێکی باشتر لە فیزیادا، هەر وەک شتێکی بەهێزی وەک داروینیزم بۆ زیندەوەرزانی. بەڵام هەتا لە سایەی نەبوونی کرێنێکی قایلکەری بەهێزدا بە بەراورد لەگەڵ ئەوەی زیندەوەرزانیدا، کرێنگەلێکی بەڕێژە بێهێز، کە لە ئێستادا هەمانن، کاتێک لە ڕیگەی پرنسیپی مرۆڤزانییەوە بەکار دەهێنرێن، بەڵگەنەویستە باشترێکن لە گریمانی قولاپی ئاسمانیی خۆتێشکێنی نەققاشی زرەنگ.\nئەگەر بەڵگەی ئەم بەشە قبوڵ بکرێت، ئیتر ڕاستەقینەبوونی دەستپێکی سەرەکیی ئایین – گریمانی خوا – بێبناغە دەر دەچێت. بەدڵنیایییەکی تەواوەوە، خوا بوونی نییە. ئەمە ئاکامگیریی سەرەکیی تا ئێستای کتێبەکەیە.\nئاگادارییەک بۆ خوێنەران و نووسەرانی دەنگەکان ….\nڕیفۆرم یان شۆڕش … نه‌جمه‌دین فارس حه‌سه‌ن\nهونه‌ری [نمایشكردن] له شانۆیی دووپێغه‌مبه‌ر دا … نووسینی : ڕێباز محه‌مه‌د جه‌زا\nگۆشت قابیل بە بازە ….عەلی مەحمود محەمەد\nPrevious چیرۆکی ”ئەفراندن”ی پیکۆ کۆستیکا براداتان … لە ئینگلیزییەوە: نەبەز سەمەد\nNext بەڵێ و نەخێر بۆ رێفراندۆم لە پارادایمی ناسیۆنالیزمی کوردی … هەژار سابیر\nئاگادارییەک بۆ خوێنەران و نووسەرانی دەنگەکان …. May 28, 2018\nڕیفۆرم یان شۆڕش … نه‌جمه‌دین فارس حه‌سه‌ن May 25, 2018\nهونه‌ری [نمایشكردن] له شانۆیی دووپێغه‌مبه‌ر دا … نووسینی : ڕێباز محه‌مه‌د جه‌زا May 25, 2018\nگۆشت قابیل بە بازە ….عەلی مەحمود محەمەد May 25, 2018\nهەڵەی ئۆپۆزسیۆن پێش ١٢ی پێنج … جیهاد موحەمەد May 25, 2018\nئەوەندەم خۆشدەوێیت حەزەکەم بتخۆم … حەمەی شانۆ May 25, 2018\nلە نوێوە ! … مەولود ئیبراهیم حەسەن May 25, 2018\nڕانانێك بۆ كتێبی سێ توێژینه‌وه‌ی مێژوویی … سه‌دیق سه‌عید ڕواندزی May 22, 2018\nدروست كردنی بینه‌ر له شانۆی كوردی دا … حه‌یده‌ر عه‌بدولڕه‌حمان May 22, 2018\nئامانجی سەرەکی ترامپ لە گواستنەوەی باڵوێخانەکەی بۆ قودس چی یە…؟! … موزەفەر عەبدوڵا May 22, 2018\nگۆڤاری کەلێن ژمارە 3\nMar 13, 2018\t0\nئۆغر … سه‌ردار جاف\nApr 28, 2018\t0\nخوێندنه‌وه‌یه‌ك بۆ ڕۆمانی “پڵنگه سپییه‌كه”ی ئه‌رڤه‌ند ئه‌دیگا … له‌لایه‌ن: عه‌لی ئه‌حمه‌د\nMar 6, 2017\t0\nگه‌مه‌ی كه‌ره‌كان … هه‌وڵێكی گرنگ بۆ ساده‌كردنه‌وه‌ی نمایش شكۆ عومه‌ر\nیارییه‌كی خۆش و به‌سوود … نوسینی/میس موید\nMay 25, 2018\t0\nهەڵەی ئۆپۆزسیۆن پێش ١٢ی پێنج … جیهاد موحەمەد\nئەوەندەم خۆشدەوێیت حەزەکەم بتخۆم … حەمەی شانۆ


ڕۆڵی ددان شووشتن لەرێگریكردن لەتووشبوون بە مێشك وەستان\n26/03/2020 183 جار خوێندراوه‌ته‌وه\nلێكۆڵینەوەیەكی نوێی پزیشكی، كە لە زانكۆی كارۆلینای باكوور كراوە هۆشداریداوە لەزۆری مەترسییەكانی تووشبوون بە سەكتەی مێشك لای ئەو كەسانەی تووشی نەخۆشییەكانی پووك هاتوون، كە دەكرێت لەڕێگای شووشتنی دەم و ددانەكان بەشێوەیەكی ڕێكوپێك ئەو مەترسییە دوور بخرێتەوە.\nتوێژەران دەڵێن: ئەو كەسانەی بەشێوەیەكی تەندروست دەژین، بەڵام بەدەست نەخۆشییەكانی پووكەوە دەناڵێنن ئەوە دووقاتی ئەو كەسانەی پارێزگاری لە پاكراگرتنی تەندروستی پووكیان دەكەن مەترسی تووشبوون بە گیرانی خوێنبەرەكانی مێشكیان لەسەرە .\nكاتێك خوێنبەرەكانی مێشك دەگیرێن یاخود تەسك دەبنەوە، ئەوە تووشی ئاستەنگی فیچقەكردنی خوێن دەبێتەوە، كە دواتر سەردەكێشی بۆ دروستبوونی سەكتەی مێشك.\nبروا وایە، كە هەوكردنی پووك لەڕێگای كاریگەری دانان لەسەر رۆیشتنی خوێن بۆ مێشك و خاوكردنەوەی كاركردنی لوولەكانی خوێن توانای ئەوەی هەیە رۆڵی كاریگەری هەبێت لە دروستبوونی سەكتەی مێشك .\nپرۆفیسۆر سین سەرپەرشتیاری لێكۆڵینەوەكە دەڵێت: لەبەر ئەوەی هەوكردنەكان رۆڵی سەرەكییان هەیە لە گەشەكردن و زیادبوونی توندی رەقبوونی لوولەكانی خوێن، بۆیە لێكۆڵینەوەمان لەسەر ئەوە كرد، كە ئایا تاچەند نەخۆشییەكانی پووك پەیوەندیان هەیە بە گیرانی لوولەكانی خوێن و ئەو سەكتەیەی بەهۆی رەقبوونی لووەكانی خوێنەوە دروست دەبێت.\nپاككردنەوەی رۆژانەی ددانەكان ئاسانترین ڕێگایە بۆ درورخستنەوەی تووشبوون بەو هەوكردنەی دەبێتە هۆی دروستبوونی مەترسی تووشبوون بە نەخۆسییەكانی وەك سەكتەی مێشك .\nنەخۆشییەكانی پووك بەهۆی بەكتریایەك، یان كەڵەكەبوونی پاشماوەی خۆراكییەوە دروست دەبێت، خوێنبەربوونی پووكیش دیارترین نیشانەكانی بوونی ئەو نەخۆشیانەیە .\nئەگەر هات و چارەسەركردنی هەوكردنەكەی پووك پشتگوێ خرا، ئەوە هەوكردنەكە بەرەو شانەكانی بەهێزكەری ئێسكی شەویلاگە دەچێت و دەبێتە هۆی كەوتنی ددانەكانیش .


حزبی کۆمۆنیستی کرێکاریی کوردستان پشتیوانی خۆی بۆ تۆڕێ هاوکاری کۆمەڵایەتی ڕادەگەیەنێت! – hkkurdistan\nHome6ئەرشیفی بابەتەکان6حزبی کۆمۆنیستی کرێکاریی کوردستان پشتیوانی خۆی بۆ تۆڕێ هاوکاری کۆمەڵایەتی ڕادەگەیەنێت!\nلەدۆخی ئێستای کوردستاندا کەڤایرۆسی کۆرۆنا بۆتە هەڕەشەیەکی مەترسیدار و ڕۆژ نییە چەندین هاوڵاتی نەکاتە قوربانی وخێزانە کرێکاری و کەمدەرامەتەکان نەخاتە بەردەم سەختی و لێواری مەرگەوە، لەدۆخێکدا کە حکومەت و ئەحزابی دەسەڵاتدار، بێدەربەستی خۆیان بەرامبەر بەسەلامەتی تەندروستی و پاراستنی ژیانی هاوڵاتیان بەرامبەر بەم پەتا نەگریسە و کاریگەریەکانی لسەر ژیانی خەڵك نیشانداوە، ژمارەیەک لەهەڵسوڕاوانی ئازادیخواز و مرۆڤدۆست و پزیشک و پەرستارانێکی دڵسۆز، بەکۆمەک وهاوکاری ئینساندۆستان، ماوەیەکە “تۆڕەکانی هاوکاری کۆمەڵایەتی” و “تۆڕی هاوکاری تەندروستی”یان لەشارەکانی کوردستان پێكهێناوەو دەستیان بەهەڵسورانی خۆیان کردووە. تائێستا کۆمەکیان بەکەسانێکی بەرکەوتووی ڤایرۆسی کرۆنا کردووەو دەستی کۆمەک و فریاکەوتنیان بۆ چەندین خێزانی هەژارو کەمدەرامەت درێژکردووە، ژمارەیەکیش لە نەخۆش و بەرکەوتوانی کۆرۆنا لەلایەن پزیشک و پەرستارە دڵسۆزەکانی ئەم تۆرانەوە، بەخۆرایی وبێ هیچ بەرامبەرێک چارەسەریان بۆ کراوە. هەروەها تۆڕی هاوکاری تەندروستی بەهانای نەخۆشخانەی هیواوە چووە و ئەوەی لەدەستیان هاتوە کۆمەکیان پیکردوە..\nئێمە لەحزبی کۆمۆنیستی کرێکاری کوردستان، هەموو ئەم هەوڵ و تێکۆشانە بەرز دەنرخێنین و بەتەواوی تواناوە پشتگیری لێدەکەین، خۆمان بەبەشێک لەم هەوڵ و تێکۆشانە ئینساندۆست و دڵسۆزانەیە دەزانین. هاوکات ئێمە پێمانوایە، لەگەڵ ئەوەدا کەدەبێ یەخەی دەسەلاتداران و حکومەت و وەزارەتی تەندروستی بگیڕێ و بەرپرسیار بکرێن بەرامبەر بە سەلامەتی تەندروستی و بژێوی هاوڵاتیاندا، ئەوە ئەرکی ئێمە و هەر ئینسانێکی ئازادیخواز و ئینساندۆستە کەپێکەوە لەکەنار یەکدا ڕاوەستین و دەستی هاوکاری و هاوپشتی بخەینە نێو دەستی یەکەوە. پێکەوە لەبەرامبەر ئەم بەڵایەو ئاسەوارەکانیدا ڕاوەستین. هەر لەم سۆنگەیەشەوە حزبی کۆمۆنیستی کرێکاریی کوردستان داوا لەهاوڕێیان و دۆستانی حزب دەکات پشتیوان و هاوکاری ئەم تۆڕانە بن، لەڕیزەکانیدا چالاکانە هەڵسوڕێن.\nهەروەها بانگەوازی سەرجەم خەڵکی ئازادیخوازو ئینساندۆست و هەڵسوراوانی بزوتنەوەی کرێکاری و سۆشیالیستی دەکەین، پشتیوانی و هاوکاری خۆیان لەڕێرەوی فراوانبوونەوە و بەهێزبوونی تۆرەکانی هاوکاری کۆمەلایەتی و تۆڕی هاوکاری تەندروستی دەرببڕن.\nپایەدار بێت خەبات و تێکۆشان لەپێناو دابینکردنی ژیانێکی تەندروست و سەلامەت و ئاسودەو خۆشگوزەران .